ETB2ko 'Akelarre' saioak euskal kulturari barre egiten diola salatu dute

Sareetan zabaldu den bideo baten harira, ehunka euskaltzalek azaldu dute «iraingarria» dela Valeria Rosek aurkezten duen saioa. Chill Mafiako kide bat 'independentzia' zioen kamiseta kentzera ere behartu dute. EITBko LAB sindikatuak salatu du «nabarmen» geratu dela «saioaren zuzendaritzaren eta aurkezlearen jarrera iraingarria euskaldunokiko zein euskal kulturarekiko».

Lierni Osa harri jasotzaileari: «Ez dakizu zer-nolako ilusioa egiten didan zu ezagutzeak. Ekarri dituzu harriak?». Unai Elorriaga idazleari: «Grazia egiten dit, zeren zuk liburuak idazten dituzu, ezta?». Maite Perurena txalekogileari: «Ulertzen dudanez, jertse horiek harriak jasotzearekin dute zerikusia». Juan Martinez de Irujo pilotari ohiari: «Ez zaizue apur bat antimorboa iruditzen txapela?». Eta, horrela, gisa horretako adibideen zerrenda luze bat. Sareetan sekulako haserrea eragin du ETB2ko Akelarre saioko hainbat une biltzen dituen bideo batek. Twitterreko @zappingzalea erabiltzaileak zabaldu du, eta 200.000 ikustaldi baino gehiago ditu jada.

Txio horren erantzunetan, ehunka erabiltzailek egozten diete Valeria Ros aurkezleari eta EITBko arduradunei euskal kulturari barre egitea: «Iraingarria», «penagarria», «lotsagarria»... denetarikoak idatzi dituzte, eta izan dira ETB2 ixteko eskatu dutenak ere.

Kritiko askok aitortu dute ez zutela Valeria Ros (Getxo, Bizkaia, 1986) ezagutu ere egiten. Egiari zor, azken urteetan ibilbide nabarmena izan duen umoregilea da, baina beti Espainiako hedabide nagusietan. Salamancan (Espainia) eta Madrilen egin zituen ikasketak, eta hiri horretan eman ditu azken urteak. Han, 2017tik aurkezten du SER irratiko La lengua moderna, eta telebistako hainbat saiotan ere hartu du parte: Movistar #0ko LocoMundo-n, La Sextako Zapeando-n, eta TVEko Lo siguiente-n, besteak beste. Umorearekin lotutako saioak dira guztiak. Akelarre aurkeztu aurretik, ez du sekula lan egin Euskal Herrian.

Kamisetaren afera

Saioa urtarrilaren 12an estreinatu zuten, eta ostegunetan ematen dute, 22:30ean. EITBk orduan iragarri zuenez, saio «bihurri» eta «lotsagabea» da K2000 eta El Terrat ekoiztetxeek produzitzen dutena; bigarrenak Madrildik egiten du hori.

Ildo horretan, gonbidatuen artean izan dira Chill Mafiako kideak ere. Atzo, Zappingzalearen bideoa zabaldu zenean, bere esperientziaren berri eman zuen Julen Goldarazena Flako Fonki-k. Bere modura, salatu zuen Euskal Herriaren independentziaren aldeko kamiseta bat kentzera behartu zutela: «Egia esan, sekulako zaborra da saioa; langileak jende ona dira orokorrean, baina, uf, elkarrizketatzailea beldurgarria da. Gainera, independentziaren ikurra zuen kamiseta kentzera behartu ninduten. Ez ahanzturarik, ez barkamenik».

Eztabaida gehienetan bezala, iritzi ezberdinak izan dira sareetan ere. Izan da saioa defendatu duenik, umorea besterik ez dela esanda. Eta saioa kritikatu dutenen artean ere izan dira hainbat ikuspuntu. Askok, gehienek, Rosen aurka jo dute: euskaraz ez dakielako, Espainiako kulturaren ardatzean dabilelako, edo, besterik gabe, gonbidatuen eta haien jardunaren inguruan duen jarrera iraingarria iruditu zaielako.

Beste batzuek, ordea, argudiatu dute arduradun nagusia EITBko zuzendaritza dela: gisa horretako saio bat egiteagatik, eta Madrilgo umoregintzatik datozen bi aurkezle kontratatzeagatik —Rosekin batera, Pablo Ibarburu umoregile donostiarra agertzen da saioan—. Xabier Euzkitzek, idatzi duen harian, esan du Rosek ez duela «halako egurrik» merezi, eta «gure telebista ereduaz nazio eztabaida bat» egin beharra dagoela.

Politikagintzara ere iritsi da Twitterren zabaldu den bideoaren oihartzuna, eta Jasone Agirre EH Bilduko legebiltzarkideak atzo jakinarazi zuen gaiaz galdetuko diotela Andoni Aldekoa EITBko zuzendariari. «Mingarria da, bai, Akelarre saioak Euskal Herriaz eta haren kulturaz eskaintzen duen ikuspegia. Onartezina eta kezkagarria da ETBn euskal kulturari ikuspegi espainiar batetik begiratu eta irri egitea», salatu zuen atzo.

Galder Gonzalez da Twitterren idatzi dutenetako beste bat. Saioan izan zen dibulgatzailea, eta, han izan zuen esperientziaz gain, saioaren oinarriei buruz bidali zioten txostenaren atal batzuk ere publikatu ditu. Han aipatzen da, adibidez, Akelarre «feminismoa eta femeninoa» dela: «Ahalduntzea da. Baina txorakeria mordo bat ere bai». Azaltzen du saioaren gakoa dela aurkezleak ezer ez jakitea, horri esker baliatzeko «inprobisaziorako duen gaitasuna» eta «bere freskotasuna».

EITBko LAB sindikatuak agiri bat zabaldu du asteazken arratsaldean, eta salatu du «nabarmen» geratu dela «saioaren zuzendaritzak eta aurkezleak euskaldunokiko eta euskal kulturarekiko duten jarrera iraingarria».

Sindikatuaren arabera, «norbere buruari barre egitea gauza bat da, eta burla egitea beste bat». Azaldu dutenez, saioak barregarri uzten ditu euskaldunak, eta «geure herrian 'arrotz', 'exotikoak' bagina bezala erakutsi». ETBko zuzendaritzari galdetu diote ados ote dagoen saioak euskaldunei eginiko «burlarekin».

Horrez gain, saio horretan Chill Mafiako Flako Fonkik salaturiko «zentsura» nabarmendu dute. Independentzia hitza «lelo hori iraingarria iruditzen zaie, antza denez, saioko arduradunei eta ETBri? Hori bai?»

Neurriak hartzeko eskatu dio LABek Andoni Aldekoa EITBko zuzendari nagusiari. 2017ko otsailean Euskalduna naiz, eta zu? umorezko saioarekin gertaturikoa gogoratu du sindikatuak, eta EITBk «azkar asko» erabaki zuela barkamena eskatzea eta atala webgunetik kentzea. «Zer neurri hartu behar ditu saio honekin, euskaldunen artean sortu duen samina ikusita?»

'Euskalduna naiz, eta zu? '-ren afera

Aurreko kasuei begiratuta, 2017. urtean zeresana eman zuen ETB1eko Euskalduna naiz, eta zu? saioarekin gertatutakoak. Han espainiarrei buruzko estereotipo iraingarri batzuk agertu zirela eta, saioa saretik kentzeko eskatu zuten Covitek eta PSE-EEk, hura eman eta hiru astera. Ordura arte ez zuen polemikarik sortu, baina, azkenean, Jaurlaritzak berak ere arbuiatu egin zituen saioan agertzen ziren espainiarrei buruzko iritziak.

Egun haietan, Hego Euskal Herriko eta Espainiako alderdi politikoek eta hainbat komunikabidek ez zuten beste gairik izan ahotan, eta saioa gaitzestera eta salatzera agertu ziren han eta hemen —EITBk Espainiari buruzko atala kendu egin zuen webgunetik—. Jaurlaritzak ETBri eskatu zion ez igortzeko berriro saio «iraingarririk».

Orduan, EITBk iragarri zuen kontrol neurriak hartuko zituela, «eduki iraingarriak ez emateko». «Irainduta» sentitu zirenei barkamena eskatu zien komunikazio taldeak, eta antzera mintzatu zen Iñigo Urkullu Eusko Jaurlaritzako lehendakaria: «Pertsona eta lehendakari naizen aldetik, neure egiten dut herritar askok senti zezaketen ofentsa sentimendua». Nafarroako Parlamentuak ere, PSNk aurkeztuta, adierazpen instituzional bat onartu zuen saioaren aurka.

Aitzol Barandiaranek eta Anjel Alkainek zuzendutako saioaren eta parte hartzaileen aurka eraso egiteaz gain, programa auzitara eraman zuten eragile batzuek. UPNk eta Espainiako Poliziaren SUP sindikatuak, adibidez, salaketak jarri zituzten, saioak «Espainiarekiko gorrotoa» sustatzen zuelakoan. Iruñeko 5. instrukzioko epaileak auzia artxibatu zuen.

ETBk aurrez zuen erabakia saio hura gehiago ez ekoiztea, nahiz eta «oso balorazio ona» egin zuen. Afera hura hainbat iritzi eta piezaren gaia izan zen BERRIAn.


Manifestazioa

Aiztondoko Mugimendu Feministatik deitutako manifestazioa, Villabonako plazatik Zizurkilera.


Zizurkilen indarkeria matxista kasu bat egon dela adierazi du Udalak

Zizurkilgo Udalak adierazi duenaren arabera, apirilaren 18an indarkeria matxista kasu bat izan zen herrian. Gertakari horren aurrean, Udalak sexu erasoa arbuiatu eta erasoa salatu zuenari babesa helarazi dio. Era berean, ikerketaren jarraipena egingo duela nabarmendu du.

Zizurkilgo Udalak honako ohar hau helarazi du apirilaren 18an jazotako sexu erasoa medio:

Joan den apirilaren 18an Zizurkilen indarkeria matxista kasu bat izan zela jakin du Udalak. Ikerketak eta justiziak bere bidea egingo du, eta Udalak horren jarraipena egingo du. Baina gertakari hauen aurrean Zizurkilgo Udalak berretsi nahi du sexu eraso guztien aurkako jarrera eta babes osoa adierazi nahi dio erasoa salatu duen emakumeari.

Emakumeen aurkako indarkeriak erasotzaile eta biktima banakakoak ditu beti, noski, baina arazo sakon bat dauka jatorrian: emakumeak kontrolpean eta mendean izan nahi dituen ideologia. Beraz, indarkeria hori ez da ekintza bakartuen edota azalpenik gabeko gertakarien emaitza.

Udalak indarkeria matxistarik gabeko herri baten aldeko konpromisoa azaltzen du eta, norabide horretan aurrera egiteko lanean jarraituko du. Konpromiso irmoa dugu herrian indarkeria matxistaren aurkako protokolo orokorra sortzeko, osasun baldintzek horretarako aukera eman bezain pronto.

*Udal ordezkariek ez dute ohar honetaz aparteko adierazpenik egingo, datu pertsonalen babesa bermatzeko helburuz.


Ahalik eta ur gutxien erabiltzeko eskatu dute, Artziniegako ur biltegia %20an baitago

Artziniegako Udalak ahalik eta ur gutxien erabiltzeko deia zabaldu die herritarrei, konponketa bukatuta badago ere. Alkateak adierazi duenez, herriko ur biltegia edukieraren %20an dago, eta garrantzitsua da %30era iristea.

"Uraren erabilera arduratsua" egiteko eskatu du Artziniegako Udalak, matxura baten ondorioz. "Ur hornidura sareko puntu batean matxura handi bat konpondu zuten atzo; eta ondorioz, zerbitzua eten zen udalerriko zati handi batean". Unai Gotxi Kastrexana alkateordeak adierazi duenez, esku hartzea medio leku batzuetan presio falta nabari zen. "Sakonera handiko matxura izan da, eta ondorioz, ur asko galdu da konponketa bukatu arte".

Hori dela eta, udalaren ur horniketa gunea oso maila baxuan dago. Horregatik, "arazo handirik ez izateko" atzo eta gaur ur gutxi erabiltzeko eskakizuna egin du tokiko erakundeak. Egoeraren arrazoietako bat da Artziniegan uda garaian jende asko egon izana, alkatearen aburuz. Joseba Vivancok erantsi duenez, gaur goizean ur biltegia %20an zegoen: "%30 izatera iritsi behar gara. Atzo bezala, gaur ere ohikoan baino uraren erabilera kontrolatuagoa egin behar dugu. Hala ez balitz, bihar ere kontrolatzeko eskakizuna gauzatu beharko dugu". Izan ere, herriko zein kanpoko lagun ugari bizi dira uda garaian Artziniegan, "eta ur kontsumoa ohikoa baino handiagoa izaten ari da, horregatik agertu dira presio arazoak udalerriko guneren batean".

Azpiegiturak eta ur zerbitzua hobetzeko datozen hilabeteetan 7 tutu berrituko dituzte Artziniegan, alkateak nabarmendu duenez: "Horrekin arazoa konpondu beharko litzateke. Obra aurki esleituko dugu".


Pertsona bat erreskatatu dute suhiltzaileek Delikan, Nerbioiko jaiotzan

Eguerdian izan da ezbeharra. Suhiltzaileek artatu dute herritarra, eta Galdakaoko erietxera eraman behar izan dute.

Istripua izan du pertsona batek gaur Delikan, Nerbioiko ur jaiotzaren magalean. Ertzaintzak eta suhiltzaileek erreskatatu dute bizilaguna, sare sozialetan zehaztu dutenez: "Nerbioiko ur jauziaren inguruan pertsona batek istripua izan du. Larrialdi Zerbitzuek atera dute bertatik, eta Galdakaoko ospitalera eraman dute", zehaztu dute.

Oraintsu inauguratu dute Delikatik ibaiaren sorburura doan ibilbidea, 5 kilometrokoa. Arriskeus Natur Arriskuak sare sozialetan ohartarazi duenez, lur jauzi ugari egoten dira bertan, "telebista edota garbigailu tamainako arrokak erortzen dira askotan". Hargatik, arrisku seinaleak jartzeko eskatu diete administrazio erakundeei.


Pere Aragonesek ez du Diadako manifestazio independentistan parte hartuko

Presidentearen ustez, "ez litzateke koherentea izango" antolatzaileek egin duten planteamenduarekin, "alderdi politikoen eta erakundeen aurkako manifestazioa delako, eta ez Espainiako Estatuaren aurkakoa, eta horrek independentismoaren desadostasunetan sakontzen du".

Pere Aragones Generalitateko presidentea ez da joango ANCk Diadaren alde egingo duen manifestaziora, bere ustez "ez bailitzateke koherentea izango antolatzaileek eurek egindako planteamenduarekin".

Generalitateko Presidentetzako iturriek argudiatu dutenez, "Aaderdi politikoen eta erakundeen aurkako manifestazioa da, eta ez Espainiako Estatuaren aurkakoa, eta horrek independentismoaren desadostasunetan sakontzen du".

Edonola ere, Aragonesek Diadako ekitaldietan parte hartzera deitu ditu herritarrak, eta independentzia lortu nahi bada, "iritzi eta desadostasun guztien gainetik, kalea alderdiak eta erakundeak elkartuta soilik" lortuko dela defendatzen baitu.

Horren aurretik Dolors Feliu ANCko presidenteak La Vanguardia egunkariari egindako adierazpenetan ohartarazi du Aragones Diadako manifestaziora joaten ez bada agerian geldituko dela "ez dagoela independentziarekin inplikatuta".

Aragones azken Diadako manifestaziora joan zen eta bertaratutako batzuen haserrea piztu zuen horrek.


Covid-19aren kontrako txertoa hartzeko eskatu die herritarrei, berriro, Sagarduik

Gotzone Sagardui Eusko Jaurlaritzako Osasun sailburuak esan duenez, orain urtebete baino "hobeto gaude", baina positibo kopurua handitzen ari da azken asteotan. "Norberarengatik eta ingurukoengatik", txertoa hartzeko eskatu du.


Seattlego eszena, Nirvana eta emakume isilaraziak: Tina Bell, grungearen aitzindaria

Tina Bell artistaren obra eta legatua izan ditu hizpide Ainhoa Vitoriak, "B Aldea" saioan.

Tina Bellen figura deskubritu digu Ainhoa Vitoriak "B Aldea"n. Seattlen jaioa, 'grungearen amabitxia' bezala da ezaguna.

Bere lehen urratsak Bam Bam taldean eman zituen, 80ko hamarkadan. Disko bakarra kaleratu zuen bandako taldekide gisa, eta taldea berak utzi eta urteetara egin zen ezagun. Bitxikeria gisa, Kurt Cobain (grungearen izenik ezagunena) taldearen tekniko lanetan ibili zela kontatu digu kolaboratzaileak.

Tina Bellek rockaren izandako ezinbesteko papera aldarrikatu du Ainhoa Vitoriak. Bada, grunge estiloaren aitzindarietako bat izanda ere, emakumea eta afroamerikarra izanagatik, ez dugu bere izena lerroburuetan ikusi.


AP-8 errepidea itxita dago Zarautz eta Zumaia artean, Bilborako noranzkoan

Ertzaintzak adierazi duenez, lur jausi baten ondorioz itxi dute errepidea, 37. eta 48. kilometroen artean, Zestoa parean. Bilborako noranzkoa soilik dago itxita, eta trafikoa N-634 errepidera desbideratzen ari dira.

AP-8 errepidea itxita dago Zarautz eta Zumaia artean, Zestoa parean, Bilborako noranzkoan. Ertzaintzak adierazi duenez, lur jausi bat izan da 37. eta 48. kilometro puntuen arteko zati batean, eta 04:30etik itxita dago Bilborako noranzkoan. Hori dela eta, trafikoa N-634 errepidera desbideratzen ari dira une honetan. Ertzaintzak nabarmendu duenez, langileak errepidea garbitzeko lanetan ari dira orain.


Paul Bilbao: “Biharkoa ez da euskararen aldeko manifestazioa baizik eta gizarte justuago baten aldekoa”

Bihar, larunbatarekin, arratsaldeko bost eta erdietan, Antoniutitik abiaturik, manifestazioa eginen dute Merezimenduen Dekretuaren zein PAI legearen aurka, Euskalgintzaren Kontseiluak deiturik. Gaur, kontseiluko idazkari nagusi Paul Bilbao Metropoli Forala saioan izan dugu.

Manifestazio deiaren zergati nagusia, Merezimenduen Dekretuaren zirriborroa. Horretan, atzerapauso onartezinak ikusten ditu Kontseiluak. “Aurkeztu duten zirriborroak benetan ez du inolako bermerik eskaintzen euskaldunon eskubideei dagokienez”.

Hori horrela, Bilbaoren aburuz ezinbestekoa da euskaldunon komunitatea kalera ateratzea, jakinagatik ere PSNk mobilizazioari atarramendu elektorala atera nahi diola. Bilbaok argi du salaketa, haserrea, “partekatu behar dela gizartearekin eta ikusi behar dela alde sozialean badagoela desadostasunik”.

Desadostasun horren erakusle, Behatokiak bildu dituen dekretu zirriborroaren aurkako 1.700 herritar nafarren kexak. Edo manifestazio deialdiak jaso dituen babes zabala: euskal gehiengo sindikala, talde feministak, LGTBi ingurukoak…

Bilbaoren aburuz, dekretuarekin zein PAI legearekin bidegabekeria latza egiten ari dira Nafarroako herritar euskaldunekin, eta horrexegatik biharko manifestazioak, biharko erantzunak, horiez harago joan beharko luke: “Biharko manifestazioa ez da gure manifestazioa, euskaldunona, euskararen aldekoa, baizik eta gizarte justu eta berdinzaleago baten aldekoa”.

Hori oso presente eduki dute manifestazioaren leloa hautatzeko tenorean. Ateak zabal-zabalik utzi nahi izan dizkiete euskaldun eta euskaltzale ez diren herritar berdinzaleei: “Ez dugu euskara, euskaldunak edo antzeko hitzik sartu. Herritarrak ez gutxietsi, eskubideak guztientzat leloa aukeratu dugu, iruditzen zaigulako horrek zer pentsa eragin beharko liekeela hainbat sindikaturi eta hainbat alderdiri”.

Alderdi euskaltzaleei dagokienez, Bilbaok zehaztu du gehiago egiteko eskatzen dietelarik ez direla esaten ari gobernua erorarazi behar dutenik. Baina bai euskarari zentraltasun handiagoa eman behar diotela. “Batzuk asaldatu egiten dira marra gorria aipatzen dugularik, baina nire ustez bada marra gorria Nafarroan ingelesan, frantsesak eta alemanak euskarak baino balio handiagoa izatea”.

Euskalgintzaren kontseiluaren manifestazioa bihar arratsaldeko bost eta erdietan abiatuko da Antoniutti parketik.


Musika eta umorea, arrakastarako osagai

Los Xey taldeari buruzko dokumental bat egitea “bizitzako kasualitate bat” dela dio Eneko Olasagatik, Los Xey, una historia de pelikula dokumentalaren zuzendari donostiarrak. “Gure edo gure gurasoen iragan musikalaren parte dira. Horrez gain, Golden Apple Quartetekoekin eta Xabier Zabala soinujolearekin topo egin nuen behin, eta elkarrekin ikuskizun bat prestatu behar zutela azaldu zidaten, Los Xey-ri omenaldia egiteko. Beraien istorioa gustatu zitzaidan, David Berraondo ekoizlearekin harremanetan jarri nintzen, eta berehala hasi ginen dokumentatzen eta dokumentalaren proiektua martxan jartzen pixkanaka”, azaldu du Olasagatik.

21 urteko ibilbide musikala izan zuen Los Xeyk, 1940tik 1961era. Alfredo Txiki Lahuertak, Pepito Yancik, Victor Graciak, Xabin Olaskoagak, Txomin Arrasatek, Xipri Larrañagak eta Koldo Garbayok osatu zuten taldea, haren ibilbidearen etapa desberdinetan. “Musikalki oso ondo prestatutako jendea zen. Formakuntza klasikoa zuten, baina, era berean, herri musikatik edaten zuten: Donostiako elkarteetan egiten ziren ikuskizun herrikoietan parte hartzen zuten, adibidez”, adierazi du zuzendariak.

Oso ondo abesteaz gain, eszenaratzeak egiten zituzten, mozorrotu egiten ziren, eta elementu eszenikoekin jokatzen zuten. “Hori beraien garaian berritasuna zen, beste inork ez zuelako halakorik egiten. Horrez gain, joaten ziren lekuetako musikaren elementuak bereganatu eta beraien errepertorioan sartzeko gaitasuna zuten”, gaineratu du.

Baina benetako arrakastaren erantzulea Celia Gamez (Buenos Aires, 1905-1992) kantaria dela uste du Olasagastik: “Gamezen hasierako gonbidatu gisa emanaldi bat eskaini zuen Los Xeyk Victoria Eugenia Antzokian. Gamezek ikusi egin zituen, eta hor harrobi bat zegoela pentsatu zuen. Kontratatu egin zituen, eta horrela eman zuten profesionalak bihurtzeko saltoa”.

Bidaia luzeak atzerrira

Nazioartean hemen baino arrakasta handiagoa zutela uste du zuzendariak: “1946an Argentinara joan ziren sei hilabetetarako, eta zortzi urte gelditu ziren han. Sei hilabeteko bidaiak egiten zituzten, itsasontzietan, eta familiekin bidaiatzen zuten”, azaldu du.

Eta taldearen amaiera ez omen zen “ezer arraroa” izan. “Alde batetik, nekea izan zen arrazoietako bat, 21 urteko ibilbidea egin zutelako. Los Xeyko Txomin Arrasatek arrazoi pertsonalengatik utzi zuen, lehendabiziko Ameriketako bira amaitu zenean. Lahuertak bigarren biraren ostean utzi zuen, eta hutsune nabarmena utzi zuten taldean. Hortik aurrera, gainbehera etorri zen”, nabarmendu du.

Askotariko testigantzak

Dokumentala osatzeko munduko hainbat herrialdetako jendearen testigantzak bildu dituzte. Zoritxarrez, horietako batzuk kanpoan utzi behar izan dituzte, dokumentalean sartzen ez zirelako. “Los Xeyen oinordeko batzuk, haien alabak eta musikan aditua den jendea elkarrizketatu dugu. Horien artean, Jon Bagues Eresbileko zuzendari izandakoa eta Golden Apple Quartet taldea. Madrilen eta Katalunian garai hartako musikan aditua den jendearekin egon ginen, eta Ameriketan adituekin eta historialariekin ere bai. Horrez gain, Kuban, beraiekin kantatu zuten pertsona batzuk aurkitu genituen”, nabarmendu du.

Pandemia baino lehen hasi ziren grabaketa lanekin, baina urtebete lehenago hasi ziren taldearen inguruko dokumentazioa biltzen. Azkenik, iritsi da egindako lanak eman duen fruitua estreinatzeko garaia. Valladolideko Nazioarteko Zinema Astean ikusi ahal izango da lehenengo aldiz, urriaren 22an. Donostiako Victoria Eugenia antzokian urriaren 25an emango dute, eta hurrengo egunean, urriaren 26an, Errenterian.

Dokumental honek Los Xeyk gizarteari egin zion ekarpena dokumentatzeko balioko duela uste du Olasagastik. “Taldearen ekarpena, beraien musika eta umorea, bizirik dago oraindik gizartean. Gure aurrekari musikalean beraien musika dago, gertatzen dena da jendeak ez dakiela hori Los Xeyen ekarpena izan zela. Jendeak beraien kantu pila bat ezagutzen ditu, baina Los Xeyk egin zituen ospetsu bere garaian: El menu, Maitxetxu Mia, Me lo dijo Adela, eta beste asko”, zehaztu du.


Gidabaimenik ez zuen gidari mozkor batek talka egin du aseguru bulego baten aurka Elizondon

Gizonak laukoiztu egiten zuen baimendutako alkohol tasa, ibilgailuak ez zuen IATrik ez asegururik, eta aparkatuta zegoen auto bati ere kalteak egin dizkio.

Gizonezko batek aseguru etxe baten bulegoa jo du bart autoarekin, Elizondon (Nafarroa), Foruzaingoak jakitera eman duenez.

Gidariak ez zuen gidabaimenik, baimendutako alkohol tasa laukoiztu du, eta autoak ez zuen ez IATrik ez asegururik. Aparkatuta zegoen auto bati ere kalteak eragin dizkio.

Gizonezkoa auzipetu egin dute alkohol tasa handiagatik eta gidabaimenik ez edukitzeagatik.


Eñaut Uson eskalatzaile ibartarrak Espainiako Kopa irabazi du

13 urte besterik ez ditu, eta 14 urtez azpikoen mailan lortu du garaipena, Madrilen jokatu berri den hirugarren eta azken proba irabazi ondoren. Intza Elizalde tolosarra bigarren izan da emakumezkoetan, 18 urtez azpikoen mailan.

Eñaut Uson Ibarrako eskalatzaile gazteak garaipen handiak lortzen jarraitzen du. Pasa den asteburuan, Madrilgo Juan Carlos I Parkean, 2023ko Eskaladako Espainiako Kopako hirugarren eta azken proba jokatu zen, boulder modalitatean. 14 urtez azpikoen mailan, Uson izan zen onena beste behin. Aurrez, Cuencan jokatutako bigarren proban ere garaipena lortu zuen, eta bertan Espainiako Kopako lider berria bihurtu zen. Madrilen, beraz, bere nagusitasuna erdietsi du. «Berriro erakutsi zuen onena zela, eta ez zien aurkariei aukerarik eman, finalean 4 top lortu baitzituen, Madrilen eta sailkapen nagusian podiumaren gorenera igotzeko», adierazi dute Euskal Selekzioko ordezkariek. Gauzak horrela, iaz lortutako emaitza onei jarraipena eman die aurten Usonek.

Emakumezkoetan, 16 urteko Intza Elizalde tolosarrak ere emaitza bikaina lortu du aurten. Bigarren postuan amaitu du Espainiako Kopa, 18 urtez azpikoen mailan. Lehen jardunaldian, Oviedon, garaipena eskuratu zuen. Hala ere, hurrengo bietan podiumetik kanpo geratu zen; bigarren proban, Cuencan, laugarren izan zen, eta hirugarren eta azken jardunaldian, Madrilen, bosgarren sailkatu zen. «Azpimarratzekoa da egin duena. Madrilen sailkapen-fase bikaina egin ondoren, finalean sufritzen jakin zuen», esan dute selekzioko ordezkariek.

Maila berean, 15 urteko Elur Arteaga tolosarrak seigarren amaitu du Espainiako Kopa. Aurten hasi da estatu mailako txapelketetan parte hartzen, gainera, maila bat goragoko eskalatzaileekin batera, eta estreinaldi bikaina izan du. Oviedon seigarren izan zen, Cuencan meritu handiko bigarren postua lortu zuen, eta azkenik, Madrilgo proban bederatzigarren izan zen tolosarra.

Azkenik, emakumezkoetan baita ere, 13 urteko Udane Mujika eskalatzaile elduaindarrak zortzigarren amaitu du 16 urtez azpikoen mailan. Mujika zortzigarren izan zen Oviedon, hamahirugarren Cuencan, eta berriro ere zortzigarren Madrilen.

Euskal Selekzioarekin parte hartu dute eskualdeko eskalatzaileek Espainiako Kopan. Emakumezkoetan, selekzioak bigarren postuan amaitu du sailkapen orokorrean; gizonezkoetan, berriz, laugarren izan da.

Eskualdeko eskalatzaileek irailean eta urrian jokatuko dituzte hurrengo probak, zailtasun modalitateko Espainiako Kopako hiru jardunaldiak eta modalitate guztietako Espainiako Txapelketak.


Barakaldoko Udalak «kezka eta haserrea» azaldu du EAEko Auzitegi Nagusiaren epaia dela eta

Adierazpen instituzional bat onartu du, EAJren eta EH Bilduren botoekin, eta bat egin du biharko elkarretaratzearekin. Elkarrekin Podemos-IUk kontra bozkatu du, eta PSE-EEk eta PPk ez dute parte hartu bozketan.

Barakaldoko Udaleko Bozeramaileen Batzordeak adierazpen instituzional bat onartu du EAEko Auzitegi Nagusiak zerbitzu publikoen azpikontraten inguruan emandako ebazpena dela eta, eta «kezka eta haserrea» agertu du, uste baitu horrelako erabakiek «euskararen eta normalizazioaren alde egindako lana alderantzikatu» dezaketela. Proposamena EAJren eta EH Bilduren botoekin onetsi da. Elkarrekin Podemos-IUk kontra bozkatu du, eta PSE-EEk eta PPk ez dute parte hartu bozketan.

Adierazpenean, udalak azaldu du EAEko herri administrazio orok baduela «zilegitasuna eta eskumena lanpostu publikoen hizkuntza eskakizunak eta derrigortasuna ezartzeko, herritarren hizkuntza eskubideak erdigunean jarrita».

Ikusi gehiago: Alfonso Rios: «Eskaera errealaren gainean ezarri behar dira hizkuntza eskakizunak»

Udalak uste du epaiak «kolokan» jar dezakeela «azken hamarkadetan EAEko sektore publikoan euskararen normalizazioan aurrera egiteko ezarritako esparru juridikoa, euskal gizartean eredugarria eta babes handikoa izan dena». Halaber, pentsatzen du «hainbat udalerrik eta herritarrek urteetan egindako lana hankaz gora» jar dezakeela.

Barakaldoko Udalak bat egin du herriko mugimendu euskaltzaleak antolatutako elkarretaratzearekin, eta parte hartzeko deia egin die herritar guztiei. Elkarretaratzea bihar izango da, ostiralarekin, Bide Onera plazan 19:00etan.


Hitzaldia: 'Azpeitiko eta bailarako ekonomia: oraina eta geroa'

Informazio gehiago, hemen.


Inauterietan jende pilaketak ekiditeko neurriak hartuko ditu Tolosako Udalak

Olatz Peon alkateak prentsaurrean azaldu duenez, zezen-plazan normalean sortzen diren jende pilaketak ekiditeko neurriak hartuko dira. Karrozak, berriz, San Frantzisko kalean kokatuko dira denak eta distantziak areagotu egingo dira.


Sindikatuek azaldu dute 600 lanpostu «jokoan» direla VWen

Taldeko zuzendaritzarekin bildu nahi dute azal dezan zergatik jarri nahi duen bateriak muntatzeko fabrika Iruñetik at


Abadiñoko Udalak adierazpena kaleratu du bi emakumeren aurkako indarkeria matxista kasuak salatzeko

Abadiñon "oraintsu" herrian gertatutako eraso matxisten aurrean, biktimiei arreta eta babesa emateko asmoz, adierazpen instituzionala kaleratu du udalak.

Adierazpena osorik:

Irmotasunez gaitzesten ditugu erasoak eta horren aurka gaude. Horrez gain, biktimei eta beraien

inguruari laguntza osoa eskaini gura diegu eta jakitera eman gura diegu gertu izango gaituztela. Euren esku jartzen ditugu baliabide psikologikoak, juridikoak, sanitarioak, babesekoak eta harrerakoak, eta bere interesean eragiten duten informazio guztia jakinaraztea bermatzen dugu.

Zentzu honetan, Abadiñoko Udalak gertakarien barri izan duen unetik II. Protokoloa aktibatu du presazko bilera bat deituz informazio guztia batzeko eta erakundeen arteko erantzuna koordinatzeko, eta biktimei eta beraien inguruei arreta emateko.

Azpimarratu gura dugu indarkeria matxistak giza eskubideak larritasunez hausten dituela, eta garrantzi handiko arazoa dela, indarkeria jasaten duten emakumeen duintasunari, eta osotasun fisiko eta moralari eraso egiten diena. Abadiñoko Udalak parte hartzeko deia egiten dizue mugimendu feministak antolatu duen gaitzespen kontzentrazioan: urriak 15ean, ostirala, 19:30ean Ferialeku Plazan (Zelaieta, Abadiño).


Urdufolk: Osteguna

17:30 // Kontzertu didaktikoa IÑAKI PLAZA eta ION GARMENDIAren eskutik

Udal igerilekuak


"Gasteizen hassaniaz hitz egiten duten saharar asko dago"

Urriaren 12an, Mendebaldeko Saharako emakumeek hasiera eman zieten Gasteizko Hizkuntza Aniztasunaren Topaketei. Hassania hizkuntza eta euskararen garrantzia izan ziren hizpide AnHitzak topaketen lehen saioan.

2016an, lehen aldiz, AnHitzak Gasteizko Hizkuntza Aniztasunaren Topaketak antolatu ziren Oihaneder Euskararen Etxean. Aurtengo edizioan, osasun egoerak baldintzatuta eta segurtasun neurri bereziak tarteko, taldez talde ari dira garatzen.

Oraingoan ere, Gasteizko hizkuntza aniztasunaz, transmisioaz eta euskararekiko harremanez solasean ibili dira. Hurrengo asteotan, Euskaltzaleen Topaguneak eta Gasteizko Udalak topaketak publikoki aurkeztuko dituzte. Gainera, ALEArekin lankidetzan, saio guztien laburpena bideoz jasoko da, eta astean behin horietako baten berri izango duzue.

Urriaren 12an Sahararen Batasun Nazionalaren eguna ospatzen dute errefuxiatuen kanpamentuetan eta lurralde okupatuetan. Egun horretan, herri gisa onartuak izateko eta beren lurraldea defendatzeko legezko eskubidea aldarrikatzen dute. Egun hori baliatu zuen AnHitzak egitasmoak haiengana hurbiltzeko eta haiekin hitz egiteko, hassania hizkuntzak Gasteizen duen presentziaz eta euskararen garrantziaz. Te-usaina eta irrintziak izan zituzten lagun.

Embarka Alina Kori eta Mariam Mohamed Lafdil emakume sahararrek laburbildu dute lehenengo saioa.


Nerea Arriola aktore eta youtuberraren monologoa, ostiral honetan (azaroak 11)

Azaroaren 18tik abenduaren 2ra egingo den Euskaraldiaren baitan antolatu da doako ikuskizuna

Soraluzeko Euskaraldia Batzordeak antolatuta, Mikrotik…bakarrizketa umoretsua ikuskizuna ikusi ahal izango da ostiral honetan, azaroaren 11n Herri Antzokian. Nerea Arriola youtuber eta aktore ezagunak eskainiko du emanaldia.

Ikuskizuna azaroaren 18tik abenduaren 2ra aurrera egingo den EUSKARALDIAren harira antolatu da eta norbere hizkuntza portaeren inguruan hausnartzea du helburu, kasu honetan, “euskal hiztunok geure buruaz” barre egitea.

Saioa 20.00etan hasiko da, Herri Antzokian, eta sarrera doakoa izango da.


Urkullu: ''Justizia Auzitegi Nagusiak ez zuen osasun adituen iritzia aintzat hartu''

Urkulluren hitzetan, hostalaritza ixteko orduan, Eusko Jaurlaritzak osasun eta epidemiologiako "adituen iritzia aintzat hartu" zuen, baina EAEko Justizia Auzitegi Nagusiak ez.


Bertsopilota

Behar Zana elkartearen 75. urteurreneko ekitaldia. Oinatz Bengoetxearen agur biran Villabonan izango da. Sarrerak 8 euroan jarriko dira salgai, Villabonako Amasa Okidengi kafetegian.

Bertsopilota jaialdian bi partida jokatuko dira, eta Bengoetxea VI.a ez beste guztiak Behar Zana elkarteko pilotariak edo elkartearekin harreman estua dutenak izango dira. Lehenengo partidan, Eneko Maiz eta Julen Urruzola bikoak Jon Urbieta eta Aaron Arbizu izango ditu aurkari. Bigarren partidan, Bengoetxea VI.aren atzelari moduan Mikel Goñik jokatuko du, eta aurkari Iñaki Lizaso eta Jon Erasun izango dituzte. Bertsotan Unai Mendizabal eta Amaia Agirre ariko dira, pilotarien botillero lanak eginez.


‘Amaiur’ liburuaren aurkezpena egin dute Erratzun

Amaia Elizagoienek idatzi eta Begoña Durrutyk ilustratutako ipuinarekin Jon Barberena zena omendu nahi izan dute

Amaiurko guduaren 500. urteurreneko ospakizunek aitzinera segitzen dute eta joan den larunbatean Erratzun egin zuten geldialdia. Amaia Elizagoienek idatzi eta Begoña Durrutyk ilustratutako Amaiur ipuinaren aurkezpenarekin. Amaiurko Gaztelu Elkarteak eta Erratzuko herriak antolatutako ekitaldia ez zen aurkezpenera mugatu, aitzinetik, dozenaka lagunen aitzinean ipuin kontaketa musikatua eskaini zuten Amaia Elizagoienek berak, eta Irati eta Leire Celestino Romok.

Celestino ahizpek ere parte hartu dute Amaiur liburuan, bere baitan dakarren QR kodearen bidez deskarga daiteken ipuin musikatua eginez. Ipuin kontaketa gozagarria suertatu zen, eta bertaratutakoek txalo artean hartu zuten.

Jende aunitz hurbildu zen Erratzuko plazara ipuin musikatuearekin gozatzera. Argazkia: Juan Mari Ondikol

Gero, Amaiurko Gaztelu Elkartearen azken argitalpenaren aurkezpena izan zen, eta bertzeak bertze Kaiet Itoitz eta Ixabel Aleman, Erratzuko eta Amaiurko alkateek parte hartu zuten.

Ixabel Alemanek azaldu zuen Amaiur ipuinaren lehenbiziko hazia Jon Barberena zenak paratu zuela duela 10 urte, Gaztelak Nafarroa konkistatu zueneko 500 urteurrenaren baitan. «Jon eskola ttipietan irakaslea zen eta guk gure garaian Amaiurren gertaturikoari buruzko informaziorik jaso ez genuenez, gaur egungo haurrek horren berri izan zezaten pentsatu genuen, hortaz, ipuin bat idatzi zuen eta Asisko Urmenetak egin zituen marrazkiak. Eskolako material gisa gelditu zen», aipatu zuen Amaiurko alkateak. Urte batzuk geroago, Amaiurko konkistaren 500. Urteurrenaren harira antolatutako ekitaldien baitan duela hiru urte zendutako Barberenari omenaldi gisa Amaiur liburua egitea erabaki zuten, eta Amaia Elizagoienek eta Begoña Durrutyk gauzatu dute egitasmoa.

Amaia Elizagoien eta Begoña Durruty, liburuaren egileak. Argazkia: Juan Mari Ondikol

Biek ala biek azaldu zuten erronka ilusioz hartu zutela eta buru belarri aritu dira lanean, emaitza zoragarria lortzeko bidean. Nabari da lana, nabari da ilusioa eta lanean paratu duten maitasuna.

Elizagoienek aipatu zuen Jonek berak kontatu ziola ipuina duela urte batzuk, eta Barberenarekiko zuen miresmena tarteko, proiektu honetan parte hartzea berezia izan dela aitortu zuen. Barberenak bere poesia eta bertsoen bidez transmititzen zuen hura ipuinean transmititu nahi izan duela azaldu zuen Elizagoienek.

Ipuinean Jon ere ageri da, bere iloba Asierrekin batera, biak dira protagonista. Istorio ederra, alaia, koloretsua osatu dute bi artista baztandarrek, eta ziur etxe aunitzetan sartuko dela Amaiur ipuina.

Zabalkunde lan horretan lagunduko du Berria egunkariak. Larunbatean Berria egunkariko zuzendari Martxel Otamendi ere bertan zen. Historia kontatu beharra dagoela nabarmendu zuen eta azaldu zuenez Berriaren dendan eskuragarri egonen da liburua.

Larunbateko aurkezpen ekitaldia borobiltzeko, Jon Barberenaren omenaldi gisa, bere bikotekideak eta anaiak, liburuan agertzen diren marrazki bana jaso zituzten opari gisa.


Behi-esne abeltzaintza ekologikoaren V. topaketa Anizen izanen da asteburu honetan

Otsailaren 4an eta 5ean izanen da Anizen Behi-esne abeltzaintza ekologikoaren bosgarren topaketa, eta behi-esne abeltzaintza ekologikoaren espainiar estatu mailako elkartearen lehen batzarra ere eginen dute. Bertzeak bertze, Jauregia Esnekiak bisitatuko da Anizen eta Aspace Biointegra Orreagan.

Pandemiaren ondorioz bi urtez geldirik egon ondotik, Behi-esne abeltzaintza ekologikoaren V. Topaketa otsailaren 4an eta 5ean eginen da Anizen, eta bi proiektu ekologiko bisitatuko dituzte: Jauregia Esnekiak, Anizen bertan eta Aspace Biointegra, Orreagan. Bosgarren topaketa honetan, sektoreko gaurkotasuneko gaiei buruzko tailerrak eginen dituzte, eta, gainera, duela bi urte egindako azken topaketan eratutako AGALVE elkartearen lehen batzarra eginen da.

Jauregia Esnekiak Anizen

Topaketa Anizen eginen da, Jauregia Esnekiak dagoen lekuan. Abeltzaintza-tradizio handiko familia, 2009an Jauregia Esnekiak-ek abeltzaintza ekologikora egin zuen jauzi, eta Nafarroa osoko ekoizpen eta elaborazio propioko lehenetarikoa bihurtu zen. Batez beste, 50 behi dituzte, eta 42 hektareako belardia. Gazta, jogurta eta esnea eta irabiaki ekologikoak egiten dituzte.

Aspace Biointegra Orreagan

Bertzalde, Aspace Biointegra proiektu jasangarri, ekologiko, inklusibo eta hurbilekoa da, Intiaren eskutik sortua, behien kudeaketa ekologikoko sistema bat sustatzeko eta ondoren esneki ekologiko bihurtzeko.


"Helburua Lehen Mailako talde baten aurka jokatzea da"

Azaroaren 11n jokatuko du Anaitasunak Errege Kopako atariko neurketa. Zozketa datozen egunetan egingo dute. Liga asteburuan hasiko du Azkoitiko taldeak.

2020. urteak ahaztekotik gehiago badu ere, Azkoitiko Anaitasuna futbol taldeak historiarako lorpenak lortu ditu aurtengo urtean. Joan den asteburuan Espainiako Hirugarren Mailarako igoera borobildu zuen Ondarroan (Bizkaia), Espainiako Errege Koparako sailkapena lortuta. Ander Arabaolazaren bi golekin, bat eta bi irabazi zuen Azkoitiko taldeak.

Sailkapena eskuetan dutela, azaroaren 11n jokatuko dute gorrixek Errege Koparen atariko neurketa. Oraindik ez dago zehaztuta noiz egingo den kanporaketak erabakiko dituen zozketa, baina Espainiako Futbol Federazioak hedabide honi azaldu dionaren arabera, datozen egunetan egingo dute.

Guztira, hogei talde daude sailkatuta Errege Koparen atariko fasera. Espainiako Futbol Federazioaren arabera, inguru geografikoaren araberako lau multzo egingo dituzte beren artean zozketak egiteko. Iaz ere modu horretan egin zuen zozketa futbol federazioak, eta horri jarraituz, Anaitasunaren aurkariak izan daitezke, besteak beste, Galiziako C.D. Ribadiuma, Asturiasko Real Titanico, Kantabriako C.D. Revilla, Errioxako Racing Rioja edota Gaztela eta Leongo C.D. Colegios Diocesanos.

Xabier Artetxe Anaitasunako gizonezkoen lehen taldeko entrenatzaileak ez du "lehentasunik" zozketara begira, aurkaria dena dela ere, "neurketa irabaztera" joan behar dutela uste baitu. "Berezia izan daiteke etxetik kanpo jokatzea eta autobusean bidaia egitea, baina hobe da guk geure zelaian jokatzea. Bidaia egin behar badugu, hobe gertukoa bada; izan ere, partida aste barruan jokatuko dugu", azaldu du.

Azaroaren 11n garaipena lortuz gero, sari potoloa jasoko du Anaitasunak: Espainiako Lehen Mailako talde bat hartuko luke abenduaren 16an, Txerloian. Artetxe entrenatzaileak dioenez, denboraldi hasieran hainbat helburu finkatu zituzten taldean. "Lehen helburua Hirugarren Mailari eustea da, azken urteetan ez baitu hori lortu klubak. Horrez gain, eta Lehen Mailako talde baten aurka Txerloian Errege Kopako partida jokatzeko aukera dugula kontuan hartuta, kopan sailkatzea izan da gure beste helburua", dio entrenatzaileak. Azpeitiko Lagun Onak taldeari "neurketa ofizial bat irabaztea" da taldearen beste nahietako bat.

Kopako hurrengo partida "ondo" prestatuko dutela adierazi du Artetxek. "Garrantzi handia emango diogu, pauso batera baikaude klubarentzat horren garrantzitsua izan daitekeen neurketatik. Aste barruan jokatuko dugu, baina dugun taldearekin prest gaude neurketa hori jokatzeko. Helburua Lehen Mailako talde baten aurka jokatzea da, eta hortik aurrera, gozatzea".

Liga hasiera, asteburuan

Kopa datorren hilera arte utzita, Anaitasuna futbol taldeak asteburuan hasiko du Espainiako Hirugarren Mailako liga. Larunbatean, 17:00etan, Anaitasunaren gizonezkoen lehen taldeak Bizkaiko Sodupe taldea izango du arerio, Txerloia futbol zelaian. Artetxe entrenatzailearen esanetan, Sodupe "maila altuko taldea" da, Hirugarren Mailan "urte onak" egindakoa. "Urte askoan elkarrekin jokatutako jokalariak dituzte. Beren helburua mailari eustea baino zerbait gehiago delakoan nago. Partida oso gogorra izango da guretzat, goian ibiliko den taldea izango baita", azaldu du. Era berean, Artetxek uste du taldearentzat "ona" izango dela Sodupe bezalako talde baten aurka hastea denboraldia, ligak duen maila ikusteko.


Mendexan ezarri du hitzordua Lea-Artibaiko Itaiak

Egun osoko ekimena antolatu du Lea-Artibaiko Itaiak biharko [uztailak 27]. Aisialdirako espazioa sortuko dute eta Mendexako frontoia izango da erdigunea; tela tailerra, bazkaria, kontzertu akustikoa eta pala txapelketa daude antolatutako ekimenen artean.

Mendi ibilaldiagaz hasiko dute eguna eta bi abiapuntu izango dituzte; Ondarroa eta Lekeitio. Ondarroan elizpetik irtengo dute 09:00etan, Lekeitiotik, berriz, 09:30etan irtengo dira Zita Hotelaren paretik. Ibilaldiaren helmuga Mendexa izango da.

12:00etan, oihal aereoen tailerra egongo da. “Publiko guztiari eskainia izango da, eta ez da esperientziarik behar izango”. Tailerrean parte hartu nahi dutenek izena eman beharko dute. Ostean, bazkari-luntxa izango dute, kontzertu akustikoagaz girotuta. Arratsaldean, berriz, pala txapelketa jokatuko dute. Itaiatik hurbiltzeko deia luzatu dute: “Animatu eta hurbildu!”.

EGITARAUA

09:00. Mendi martxaren irteera Ondarroako elizpetik.

09:30. Mendi martxaren irteera Lekitioko Zita Hoteletik.

12:00. Oihal aereoen tailerra, Mendexako frontoian.

Ondoren. Bazkari/luntxa eta kontzertu akustikoa.

16:00. Pala txapelketa, Mendexako frontoian.


Arteaz eta kolonialismoaz

Gina Madariaga, Aleyda Gaspar eta Maia Chozas artistek Iruñeko Emakumeen Etxean egin dute bat; arteak aktibismoan duen garrantzia nabarmendu dute, besteak beste.

Olaia L. Garaialde

Arteaz aritu dira Gina Madariaga (Santiago, Txile, 1971), Aleyda Gaspar (Mexiko Hiria, 1972) eta Maia Chozas (Buenos Aires, 1991) Iruñean, Emakumeen Etxean antolatutako topaketan. Maiatzaren 29an egin zuten; artea dute hirurek berezko espazio, eta bat egin izana aprobetxatu dute espazio hori ulertzeko moduez, euren erreferenteez eta arteak kolonialismoa salatzeko dituen gaitasunez hitz egiteko, besteak beste.

Hiru artistek nabarmendu dute, hain zuzen, aktibismoak eta arteak lotura estua dutela, eta Txilen, Mexikon eta Argentinan —haien sorterrietan— arteak gizarte gaietan eta aldarrietan duen eraginaz aritu dira. Nafarroa dute hirurek bizitoki, eta hemen ere lotura hori ageri da haien obretan.

Zenbait diziplina lantzen ditu Madariagak: besteak beste, grabatua eta eskultura. Iruñeko saioan, Violeta Parra musikari txiletarra omendu nahi izan du: “Tapizen bidez, ikusten zuen guztia kontatzen zuen, eta, haren bizitza gogorra izan zenez, hori islatzen da haren lanetan”. Gaineratu du Parrak Txilen ez zuela jaso merezi zuen aitortzarik.

Arte irakaslea da Madariaga, eta haurrekin lan egin du urte luzez: “Oso garrantzitsua izan da niretzat haurrekin lan egitea; asko eman dut, baina baita asko jaso ere”. Haurren omenez, hain zuzen, obra bat sortzen ari da, bizi izandakoa islatzeko.

Kakorratza, artea sortzeko

Grabatua eta eskultura ez dira Madariagak bere lan artistikoa garatzeko erabiltzen dituen bide bakarrak; kakorratza ere baliatzen du gogoetak adierazteko. Kakorratzarekin alu handi bat egiten ari da orain: “Haurrak oso zaurgarriak dira, eta askok min handia jasan dute sexu abusuen ondorioz”. Errealitate hori jorratu nahi du bere obraren bidez. Gaineratu du lanaren helburua aluak ikusaraztea ere badela: “Nire garaian ez genuen alua begiratzen, ezta ispilu batekin ere”, kontatu du Madariagak.

Aleyda Gasparrek Malincheren inguruko irudiak aztertu ditu, Iruñean egindako topaketan. Malinche emakume mexikar bat zen, eta Cetlaneko guduan Hernan Cortes militarraren esku utzi zuten, haren itzultzailea, aholkularia eta bitartekaria izateko. “Lapurtu, saldu, eman eta bortxatu egin zuten”, dio Gasparrek.

XVI. mendetik orain arte Malincheren inguruan dauden irudiak landu ditu Gasparrek, eta azaldu du XVI. mendekoak dituela gustukoen, “zintzoenak” direlako. Argazki horietako bi erakutsi ditu topaketan; Cortesen ondoan ageri da Malinche, itzultzen ariko balitz bezala

XIX. mendera arte ez du beste irudirik aurkitu, baina ordutik aurrera aztertu dituenak “zentzugabeak” direla uste du artistak: “Malinche europartuta eta sexualizatuta dago”. Gaineratu du beste irudi batzuetan “animalien antzera” irudikatzen dituztela indigenak.

Ez dago oso argi Malinche noiz jaio zen, baina esan ohi da 1505. urtearen bueltan sortu zela; izenarekin ere zalantzak dituzte: “Hasieran, indigenek Marina esaten zioten, baina, espainiarrek ezin zutenez ongi ahoskatu, Malina jarri zioten. Indigenek ere arazoak zituztenez, berriz ere izena aldatu zioten, eta Malintzin jarri zioten. Urtez urte izena etengabe aldatuz joan da, eta orain Malinche edo La Malinche deitzen diote”.

Gasparrek azaldu du Mexikon irain gisa edo emakume bat baztertzeko esaten dela norbait Malinche bat dela: “Oraindik ere diskurtso hegemonikoa da Malinchek indigenak saldu zituela, eta kolonizatzaileekin joan zela; traidore bat zela, alegia”. Horregatik, beste kontakizun bat sortzeko beharra nabarmendu du.

‘Artibismoa’

Maia Chozasek 2010. urtetik 2020ra Argentinan sortutako arteari, aktibismoari eta kulturari erreparatu die Iruñeko solasaldian. Horretarako, zenbait kolektibok egindako lana azpimarratu du, abortuaren despenalizazioaren aldeko aldarria nabarmendu dutelako: “Olatu feministak eta olatu berdeak eragin handia izan dute artibismoan“.

Beste askoren artean, La lengua en la calle kolektiboaren lana nabarmendu du Chozasek: “Arte grafikoaren bidez esaten dute patriarkatuari eta behartzen gaituztenei mihia ateratzen diegula”.

Lucia Reissig artistaren lana ere aipatu du Chozasek; Reissigen obrak, batez ere, etxeko lanen garrantzia hartzen du oinarri: “Aldarrikatzen du sektore feminizatu bat dela, eta lana ikusezina dela”.

Chozasek gaineratu du artisten lan egiteko modua aldatu egin dela, eta borrokarako tresna gisa erabiltzen hasi direla, batik bat: “Azken urteotako arteak Argentinan agendan dauden behar politiko eta sozialei erantzuten die”, erran du. Aldaketa horrekin batera, artistak uste du estanpazioaren eta serigrafiaren gisako tekniken erabilerak “nabarmen” egin duela gora: “Helburua da komunikazio tresna azkarragoak izatea, pieza gehiago produzitzeko eta mezua azkarrago zabaltzeko”.

Teknikez gain, artea sortzeko lekuak ere aldatzen ari dira: “Artibistak saiatzen ari dira euren obrak galerietatik eta leku instituzionaletatik kalera ateratzen”. Hori lortu nahi du Chozasek ere bere lanaren bidez. Collagearen teknika erabiltzen du, batez ere.


Bizi martxa egingo dute San Migelen, AHTaren aurkako borrokaren 30. urteurrenean

Maiatzaren 6an, bizi martxa antolatu dute 30 urte AHTrik ez eta La Fabrica kolektiboak San Migelen. Abiadura Handiko Trenaren aurkako borrokak hiru hamarkada bete ditu eta Lapatzako behin behineko geralekuak ekarriko dituen ondorioak direla eta mobilizazio berezia antolatu dute eragile biek: “2022ko Estatuaren Aurrekontu Orokorrak (EAO) Euskadiri emandako 568,8 milioi euroetatik 336,4 milioi euro AHTko lanei zuzenduta egongo dira”, azaldu dute La Fabrica kolektibotik. “Hau da, diru guztiaren % 60 azpiegitura honi zuzenduta egongo da eta ez beste baliabide sozial batzuetara”.

“Euskal Herri osoko mobilizazioa izango da larunbatekoa”, azaldu digu Lorea Iglesias La Fabrica Kolektiboko kideak. “Lapatzako geralekuak San Migel kaltetuko du batez ere eta proiektu handi honek eskainiko duen zerbitzu bakarra ‘Euskal Y’aren hiriak konektatzea da. Hau da, abiadura handiko trenek Donostia eta Gasteizera eramango ditu bidaiariak; trenak ez dira Paris edo Madrilera helduko”, kexatu da La Fabricako kidea: “Ibilbide horiek egiteko autobusak daude gaur egun; AHTak jartzea ez dauka inolako zentzurik”.

Tren bat, Bilboko Abando-Indalecio Prieto geltokian // Geuria

Zapatu honetan 11:00etan hasiko dute bizikleta martxa Galdakaoko udaletxetik. Bertatik Basauriko Txarraska Gaztetxera abiatuko dira eta jarraian Arrigorriagara. Bertatik San Migelera itzuliko dira txirrindulariak: “Lapatzaz gainera, abiadura handiko trenak kalteak sortu ditu eskualdeko beste herrietan ere”, azaldu du Iglesiasek: “Galdakaoko inguruetan trenbideak jarri dituzte eta Lapatzara heldu ahal izateko Zaratamoko mendia zulatu dute, tunelak egiteko”.

Goizean zehar pegatinen pegatinen erakusketa egingo dute Trintxera elkartean (Fauste kalea, 11)

15:00etan herri bazkaria antolatu dute San Fausto plazan. Bertan bazkaltzeko interesa dutenek e-posta bidali behar dute ahtez.hegouribebilbo@gmail.com helbide elektronikora.

Arratsaldean AHTak 30 urteetan zehar ekarri dituen ondorioak azalduko dituen erakusketa egingo dute San Fausto plazan, hainbat kartel eta argazkirekin. 19:30ean erromeria txikia prestatu dute Lapatzako Elexalde tabernan.

30 urteko borroka

Abiadura Handiko Trenaren proiektuaren aurkako borrokak 30 urte bete ditu aurten eta 30 urte AHTrik ez eta La Fabrica kolektiboaren datuen arabera, hiru hamarkada hauetan honako datu hauek nabarmendu dituzte: “8 legegintzaldi igaro dira harrezgeroztik, 10 langile hil egin dira lanetan, 172 kilometroko ibilbideak eraiki dituzte, 80 tunel sortu dituzte (104,3 kilometro guztira) eta 40 mendi baino gehiago zulatu dituzte, 71 biaduktu eraiki dituzte eta trenbide horietatik ezin dira merkantzia-trenik igaro, besteak beste”.

Gainera, lan hauek akuifero kopuru kalkulaezina suntsituko dituztela salatu dute talde eragileek: “Hala gertatu da Udalaitzeko mendigunean eta Malmasinen ere antzekoa gertatuko da, ziur”.

Lapatzako geraleku berriak AHTrako eta aldirietarako eraikinak izango ditu Basauriko zubibidean


Prezioen igoerak gehien kaltetutako sektoreei zergak izoztearen eta funtsak aktibatzearen alde egin du Voxek

Amaia Martinezek gogor kritikatu du Eusko Jaurlaritzak pandemia ostean "milioi askoko soberakin ulertezina" edukitzea. Egungo krisiari aurre egiteko, elektrizitatearen gaineko zerga berezia ezabatzea eta hidrokarburoen eta sozietateen zergak murriztea defendatu du.

Amaia Martinez Voxek Eusko Legebiltzarrean duen bozeramaileak gaurko osoko bilkura monografikoa "gerra bidegabe honetan" ukrainar herriari "babesik zintzoena" emanez hasi du hitzaldia eta hasieratik nabarmendu nahi izan du, testuinguru sozio-ekonomiko eta energetiko berriari aurre egiteko arazoen konponbideak eta sistema behar ditun aldaketen inguruko erabakiak "hemendik kanpo" hartu behar direla, "baita Espainiatik kanpo ere", eta azpimarratu du "dena Euskal Herria munduaren erdigunea balitz bezala kudeatzen tematuta" jarraitzen dela.

Martinezek Eusko Jaurlaritzak pandemia garaian aurreztutako "dirutza harrigarrian" oinarritu du bere hitzaldia, "egungo testuinguruan erabat ulertezina den soberakin milioiduna".

Salatu duenez, "pandemiaren 24 hilabete gogorren ondoren, ia era guztietako enpresak galbidera, langabeziara, pobreziara eta penuria orokorretara kondenatuak izan ondoren, jakin dugu Urkulluren Gobernuak 1800 milioi euroko soberakina duela. Martinezen arabera, "pandemian zehar euskal ostalaritza zulotik ateratzeko Jaurlaritzak eman dituen laguntzak baino handiagoa da".

Egungo krisiari aurre egiteko bere alderdiaren proposamenak zerrendatu ditu gero, lehenengo eta behin, "energiaren prezioen igoerak kaltetutako sektoreei eta pertsonei egoera hori konpontzeko ia berehalakoak izango diren funtsak aktibatzea". Nekazaritza, arrantza eta garraio sektoreak aipatu ditu, "Ukrainatik iritsitako pertsonak modu solidarioan eta altruistan etxean hartzen dituzten pertsonak ahaztu gabe".

Era berean, Voxek proposatu du "sektore horien jarduerari kalte egiten dioten" zuzeneko eta zeharkako zergak izoztea, eta "autonomoentzako eta aldi baterako lan-erregulazioko egoeran dauden langileentzako arreta berezia" eskaintzea, baita elektrizitatearen gaineko zerga berezia ezabatzea ere.

Horrez gain, konfiantzazko karguen gehiegizko gastua ezabatzeko beharra azpimarratu du, "gastu garestia eta erabat baztergarria", baita "goi-kargudunak izan zirenak eta jada ez direnak mantentzeko biziarteko gastua" ere.

Bere hitzaldiaren amaieran, Martinezek salatu du "demokrazia, elkarrizketarako eta akordiorako jarrera, ideien errespetua eta berdintasunezko tratuaren inguruan lezioak ematen aritzen direla" zenbait Legebiltzarrean, "egunerokoan kontrakoa egiten dutenean gauzak proposatzen eta planteatzen dituena VOX denean".


Egitarau oparoarekin iritsiko dira sanjoanak Urrestillara

Ostiraletik igandera egingo dituzte festetako lehen ekintzak: pilota partidak, krosa, Bentazaharreko Mutiko Alaien emanaldia nahiz Jubilatuen Eguna izango dira. Jaiak, baina, San Joan bezperan hasiko dira ofizialki, eta lau egunez ekitaldi andana izango da.

Sanjuandegiko festak eta Nuarbeko trinitateak pasatuta, San Joan jaietan murgiltzeko prest dira Urrestillako bizilagunak. Urrestillako Festa Batzordeak egitarau oparoa prestatu du hilaren 17tik 26ra bitarterako. Asteburu honetan izango dira aurtengo festetako lehen ekintzak. Hain zuzen ere, ostiralean pilotari profesionalen partidak izango dira Txikuri frontoian, zapatuan herri krosa eta Bentazaharreko Mutiko Alaien emanaldia, eta igandean, berriz, Jubilatuen Eguna ospatuko dute.

Lehen asteburua igarota, sanjoanetan murgilduko da Urrestilla. Izan ere, hain entzutetsua den San Joan zuhaitza San Joan bezperako gauerdian sartuko dute, eta lau egunez jai giroa izango da nagusi. Besteak beste, herri afaria, kontzertuak, kalejira, magia emanaldia, gazte afaria, sagardo dastaketa, mus txapelketa, trikipoteoa, umeentzako jolasak, patata tortilla lehiaketa eta areto dantzen emanaldia izango dira.

Otorduetarako sarrerak, salgai

Ohiko moduan, hainbat otordu izango dira Urrestillako sanjoanetan. Herri afaria izango da San Joan bezperan, eta hara joan nahi dutenek Bixker jatetxean eta Mara-Mara kafetegian erosi ahal izango dituzte sarrerak, ekainaren 18a bitartean, 30 euroren trukean. Umeek ere izango dute otordu horretara joateko aukera, hamar eurotan txartelak erosita.

San Joan egunez izango da Gazte Afaria, eta harako sarrerak ere salgai daude dagoeneko: Bixker, Mara-Mara, Orkatz eta Urola Expressen eros daitezke, hamabost eurotan, eta ekainaren 20a izango da horiek eskuratzeko azken eguna. Bestalde, ekainaren 25eko sagardo dastaketarako txartelak 35 eurotan daude salgai Bixker jatetxean –ekainaren 23a izango da horiek erosteko azken eguna–.

Pilota jaialdian aldaketak

Bihar gauean Txikuri pilotalekuan egingo den esku pilotako jaialdian iragarritakoaren gainean aldaketak egin behar izan dituzte antolatzaileek. Izan ere, Jokin Altunak atzeratu egin du eskuan ebakuntza egin ondorengo berragerpena. Horrenbestez, Urrestillan jokatzekoa zen lau eta erdiko San Fermin Txapelketaren partidarik ez da izango, eta binakako bi partidak osatuko dute jaialdia.

22:00etan hasiko da jaialdia, eta lehen partidan Egigurenek eta Tolosak Elordiren eta Bikuñaren kontra jokatuko dute. Partida nagusian, berriz, Irribarriak eta Zabaletak Ezkurdiarekin eta Martijarekin neurtuko dituzte indarrak.

Egitaraua

Ostirala, hilak 17

22:00. Esku pilotari profesionalen partidak Txikuri frontoian.

Zapatua, hilak 18

16:30. XVIII. San Juan Herri Krosa.

19:30. Bentazaharreko Mutiko Alaiak.

Igandea, hilak 19, Jubilatuen Eguna

13:00. Hamaiketakoa.

14:00. Bazkaria.

Bazkalondoren, bingoa.

Ekainak 23, San Joan bezpera

18:00. Lore sorta tailerra.

21:00. Pregoia eta festen hasierako suziria.

Ondoren, herri afaria.

00:00. San Joan zuhaitza sartzea.

00:30. San Joan sua piztu eta haren bueltan dantzaldia egingo dute.

Ondoren, Laket taldearekin erromeria.

Ekainak 24, San Joan eguna

09:00. Diana, herriko txistulariekin eta trikitilariekin.

11:45. Azpeitiko Udal Musika Bandaren kalejira.

13:00. Buruhandiak.

17:30. Iago Magoren emanaldia.

21:00. Gazte afaria.

22:15. Kontzertuak: No Place, Fan&Go eta BassAgain.

Ekainak 25, San Joan Txiki

12:30. Sagardo dastaketa eta bazkaria.

14:00-14:45. Mus txapelketarako izen ematea.

15:15. Mus txapelketa.

16:00. Puzgarriak.

17:30. Merienda.

19:00. Trikipoteoa.

21:00. Luntxa.

22:15. Kontzertuak: Displasy, Zopilotes Txirriaos eta Erroka.

Ekainak 26, San Joan hirugarrena

17:00. Umeentzako jolasak.

18:30. Patata tortilla lehiaketa.

19:00. Areto dantzak, AGL eskolakoen eskutik.

20:30. Afari merienda.

Ondoren, zuhaitzaren entierroa.


"Kulturarteko hezkuntza. Estereotipoetan ez erortzeko gakoak" mintegia

Lehenengo mintegia urriaren 21ean izango da eta gaia "Kontakizunak Lepetik: bizikidetzaren aldeko sasoiko langileak" izango da, Seydou Diop, #Regularización Ya mugimenduko kidearen eskutik; bigarrena, azaroaren 19an, "Kulturarteko hezkuntza. Estereotipoetan ez erortzeko gakoak" izenekoa, Amelia Barquín, Mondragon Unibertsitateko kulturarteko hezkuntzako irakasleagaz, eta azkena, abenduaren 16an, "Narratiba berriak: komikia eta umorea estereotipoak kontzientziatzeko desmuntatzeko tresna gisa" titulupean, Quan Zhou ilustratzaile eta arrazakeriaren aurkako aktibistaren eskutik.

Getxoko Udalak sustatutako Zurrumurrurik Ez Estrategiak online bidezko beste hiru mintegi antolatu ditu urtearen azken hiruhilekorako, arrazismoaren inguruan hausnartzeko, xenofobia eta diskriminazioa prebenitzeko eta bizikidetza eta aniztasun kulturala hobetzeko.

Mintegiak 18:00etan hasiko dira, Amekadi Euskadiko bitartekaritza elkartearen Zoom kanalaren bidez. Izena emateko eta informazio gehiagorako antirumores@getxo.eus helbide elektronikoaren edo 662 425 662 telefono zenbakiaren bidez.


Aurrekontu partehartzaileak, bihar arte bozkatzeko

Gaur arte bozkatu daiteke, 'astigarraga.eus' webguneko 'Parte hartu' atalean sartuta.

Astigarragako Udalak herritarrek egindako 301 eskaeren bideragarritasun tekniko eta ekonomikoa aztertu ondoren, 21 ekimen iritsi dira aurrekontu partehartzaileen azken fasera, bozketara. Baztertu egin dituzte udal eskumenekoak ez diren gaiak, jarritako aurrekontua gainditzen dutenak edota bideragarritasun teknikorik ez dutenak. Aurrekontu partehartzaileen galdetegian herritarrek botoa eman ahal izango dute, bihar arte.

21 aukera hauetatik, lau aukeratu behar ditu 16 urte baino gehiagoko astigartar bakoitzak. Aukera bozkatuenak gauzatuko dira, 120.000 euroak agortu arte. Beraz bozkatzea garrantzitsua da.

Bozka emateko aukera bihar amaituko da eta bide bakarra dago oraingo honetan. Boto telematiko bidez egin behar da, astigarraga.eus/eu/parte-hartu webgunean sartuta.

21 proposamen aukeran eta lau proposamen bozkatu daitezke

Herritar bakoitzak lau proposamen bozkatu ditzake, eta honakoak dira aurrekontu partehartzaileen 21 proposamenak: Skate Park bat Portutxon; Bidebitarteren asfaltatzearekin jarraitu; autokarabana gunea Portutxon; bizikleta aparkaleku estali eta itxiak; udal eraikinetan eguzki-plaka gehiago instalatu; herri baratza parke publiko berri bat; haur parkeen hobekuntza; ludoteka zerbitzua martxan jarri; hilerrian hildakoen errautsak gordetzeko kolunbarioa eraiki; eskolako jolastokia birmoldatu; LED argiteriaren eraldaketarekin jarraitu; Apeztegitik udaletxeko plazara igogailua eraiki; azoka-gune estali bat sortu; kiroldegia haunditzen hasteko proiektua martxan jarri; Santiomendiko aterpea eta inguruak berritu; mural parkea herrian zehar; bidegorria egokitu Kale Nagusian; Arrobitxulon gune estali bat egokitu; Murgia parkean hobekuntzak; Ubarburu poligonoaren hiritartzea hobetu; eta petanka gune bat egin.

Bada non aukeratu nahi dena erabakitzeko.


Brigadarako eta balio anitzeko peoien lan poltsak osatuko ditu Zestoako Udalak

Zestoako Udalak brigadako arduradunaren eta balio anitzeko peoien lan poltsa bana osatzeko deialdia zabaldu du. Bietan aldi baterako kontratuak egingo dituzte, eta eskaerak azaroaren 19ra artean, 08:30eatik 14:00etara bitartean, aurkeztu behar dira, Zestoako Udaletxean. Besteak beste, adin nagusikoak eta eskolaratze ziurtagiria edo pareko titulazio maila izan behar dute. Hiritartasun espainiarra eduki edo Europar Batasuneko estatu kideetakoeren bateko herritarra izan behar dute, eta euskaraz lan egiteko gaitasuna izatea (B1 maila) eta B motakø gida baimena izatea ere ezinbestekoa dute. Bi deialdien oinarriak Zestoako Udaletxean edo udalaren webgunean (www.zestoa.net) aurkitu daitezke.


Aretxabaleta eta Arrasateko ostalariek egoeraren larritasuna salatu dute

Tabernak berriz irekitzeko baimena jaso zuten aurreko astean Arrasatek eta Aretxabaletak; lehenengoak astelehenean eta bigarrenak eguenean. Halere, azken itxialdia "aurrekoak baino gogorragoa" izan dela diote ostalariek; batez ere, "alde psikologikoari dagokionean".

Eusko Jaurlaritzako Osasun Sailak astelehen eta eguenetan ematen du herrietako bilakaera epidemiologikoaren berri, eta aurreko astean aldaketa azpimarragarriak izan ziren Debagoienean. Arrasate, ia bi hilabeteren ostean, gorriz markatutako gunetik irten zen astelehenean eta Aretxabaleta ere herri laranjen zerrendara batu zen eguenean. Hala, bi herrietan, ostalaritzako establezimenduek berriz irekitzeko aukera izan dute.

Baina ateak berriz zabaldu dituzten arren, "kezkatuta eta beldurtuta" daude ostalariak, eta azken itxialdia besteak baino gogorragoa izan dela azaldu dute. Bestetik, erreskatea eskatu dute eta sektorea "kriminalizatzeari" uzteko.

Erreportajea datorren astean emango da osorik, Goiena Telebistan.


Sanpedroak Elkanon: Ume jolasak, auzo afaria eta erromeria

11:00. Ume-jolasak frontoian.

21:00. Auzo afaria frontoian.

Ondoren, Izer eta Alabierrekin erromeria.


Ostadar Inklusioko Ander Altunak Master Cupeko txapela jantzi zuen

Igandean, maiatzaren 16an, Ostadar Inklusio taldeko Ander Altunak Pilota Egokituko Master Cup txapelketako finala jokatu zuen, Getarian. Beñat Lizaso oiartzuarra izan zuen bikote eta txapela jantzi zuten. Meunier eta Cabanneri bikote lapurtarra izan zuten arerio eta 25-15 gailendu zen Altuna-Lizaso bikotea. Beñat Lizasok sekulako erakustaldia eman zuen neurketan eta bere jardunak erabaki zuen partida. Ezker-eskuin bikain astindu zuen pilota eta, gaur gaurkoz, koxka bat gorago dagoela erakutsi zuen.


2021eko errepasoa, Antton Telleriaren eskutik

Gezurra dirudien arren, urte honetako errepasoa egin du Anttonek. Hainbeste gauza pasa dira, batzuk ere ahaztu dituela.

Klasiko bat da urteko errepasoa egiteko kontua. Anttonen ustez gauza asko pilatzen dira urteko errepasoak egiterakoan eta alternatiba bat otu zaio. Urtarrilaren 7arekin batera, 2021eko errepasoa egin du.


Jarraitzaile israeldar batzuek Palestinako banderak zituzten hainbat herritar eta tabernari eraso egin diete

Hapoel Holonen 1.200 zale israeldar izan dira gaur Bilbon. Palestinaren aldeko manifestazioa zegoen deituta goizean, Israelen zapalkuntza salatzeko. Hapoeleko jarraitzaile ez gutxiri gustatu ez, eta istiluak eta erasoak eragin dituzte hiriko hainbat gunetan.


Berria Txapelketa gaur hasiko da Alegian eta Hernanin amaituko da ekainaren 26an

Euskal Herriko 23 elkartek, Errioxako hiruk eta Bartzelonako batek hartuko dute parte. Hernanik maiatzaren 8an debutatuko du.

Berria esku pelota Txapelketa bueltan da bi urteko etenaldia eta gero. Bi urteko etena egin eta gero gaur hasiko da txapelketa Alegiako udal pelotalekuan. Txapelketako lehendabiziko aurre kanporaketa jokatuko da Alegiko Intxurre eta Ortuellako Danok Lagunak taldeen artean. Kanporaketa berdindua espero da.

Txapelketako 17garren edizioa sekula baino zabalagoa izango da 27 elkarterekin. Euskal Herriko 23k, Errioxako hiruk eta Bartzelonako elkarte batek parte hartuko dute. Ekainaren 26an izango dira finalak, Hernanin, San Joan jaien barruan. Bigarren urtez jarraian, emakumeen txapelketa ere jokatuko da. Lau bikote ariko dira lehian emakume mailan, eta bi onenak sailkatuko dira San Joan jaietan jokatuko den finalera.

Txapelketaren aurkezpena Astigarragako Petritegi sagardotegian egin zuten eta bertan bildu ziren elkarteetako ordezkari eta babesleak. Aurten, Berria egunkariarekin batera, babesle izango dira Petritegi sagardotegia eta Adarra Lan Tresnak enpresa.

Kadete, Gazte eta Nagusien mailatan jokatuko dira partiduak, eta bi neurketa irabazten dituen elkarteak egingo du aurrera. Lehen bi partiduak elkarte berak irabazten baditu, tanto sistemak aginduko du. Hiru aurre-kanporaketa jokatuko dira, eta ondoren final-zortzirenak izango dira, gero laurdenak, finalerdia eta final haundia.

3.000 euroko saria irabazleak

Elkarte irabazleak 3.000 euroko saria jasoko du, eta txapeldunordeak 2.000koa. Hirugarren eta laugarren klubek, hurrenez hurren, 1.000 eta 500 euro jasoko dituzte, nahiz eta aldaketaren bat gerta daitekeen oraindik. «Gerta daiteke laugarrenari ere 1.000 euroko saria ematea», azaldu zuen Rufino Rekaldek. Faboritoen zerrendan Tolosa eta Lazkaoko Lapke ageri dira guztien gainetik. Gainera, finalera arte ez lukete elkar ikusiko.

Emakumeei dagokienez, bigarren urtez jokatuko dute, eta Euskal Herriko pelotari onenak gonbidatzea da asmoa, Nora Mendizabal antolatzaileak adierazi zuenez. Bi finalerdi jokatuko dira lehenbizi: apirilaren 29an bata, Andoainen eta hilabete geroago bigarrena, Hernanin. Bi bikote onenak sanjoanetan lehiatuko dira, finalean.


Duela 2.500 urteko 250 hilkutxa eta brontzezko 150 estatua aurkitu dituzte Egipton

2500 urte inguru dituzten margotutako zurezko 250 hilkutxa eta barruan 150 brontzezko estatua zituen kutxazarra aurkitu dituzte arkeologoek Saqqarako nekropolian.


Jaiegunotan 30 lagunek egin dute bisita gidatua Intxortako ibilbide tematikoan

Martxoan berrekin zaie Intxortako ibilbide tematikoarekin lotutako bisita gidatuei, eta martxoaren 28tik 30 lagun izan dira bertan.

Irailetik ez zen bisita gidaturik egiten, eta Aste Santuko jaiegunen bueltan bost egin dira. Barakaldo, Arrasate, Getxo, Hondarribia, Donostia, Errenteria eta Zarautz izan dira bisitarien jatorriko herriak. Pandemia egoera dela-eta neurri bereziekin egiten dira bisitok, eta beraz martxan daude atzera ere. Parte hartzaile gehieneko kopurua, esaterako, sei lagunekoa da oraingoz.

"Jende ugari ibili da, baita ere, ibilbide tematikoa bere kabuz egiten. Mugimendu handia ibili da lubakien gunean", azaldu du bisita gidatuak egiten dituen Nerea Villa elgetarrak. Esan du bariku honetarako beste bisita gidatu bat dagoela lotuta.

Askotariko bisita aukerak

Elgetako memoria historikoaren ibilbidea ezagutzeko hainbat aukera daude: bisita gidatua eskatzea, nork bere kaxa egitea ibilbidea, Elgeta Memoria aplikazioko audio-gidekin egitea…

Bisita gidatuak eskatzeko zein bestelako edozein informazio eskuratzeko kontaktuak honakoak dira: 943 71 89 11 / 943 79 64 63 / turismo@debagoiena.eus


[150 GRAMO] 'Pro', Eneritz Artetxe

Kirola egitea osasuntsua dela esaten diote Karramarroari. Horrela ba emakumeak jarri ditu soinean zapatilak, prakak eta galtzerdiak. Hartu ditu bizikleta eta horretarako gailu guztiak. Zer egin behar du orain?


Emakumeek covid-19 kasu positibo gehiago pairatzen jarraitzen dute Euskadin, baina heriotza gutxiago

2020ko otsailaren 28an Euskadik lehen bi koronabirus kasuak baieztatu zituenetik, 760.000 positibo inguru zenbatu dira dagoeneko, Eusko Jaurlaritzaren datuen arabera.

Covid-19aren pandemia hasi zenetik, Euskadin oraindik ere gehiago dira emakumeen kasu positiboak (405.540) gizonenak baino (354.207), baina orain arte hildakoen kopurua handiagoa da gizonen kasuan (4.447), eta 4.261 emakumek galdu dute bizia.

2020ko otsailaren 28an Euskadik lehen bi koronabirus kasuak baieztatu zituenetik, 760.000 positibo inguru zenbatu dira dagoeneko, Eusko Jaurlaritzaren datuen arabera.

Halaber, koronabirusa iritsi zenetik 8.708 pertsona hil dira, eta horietatik 4.447 gizonezkoak dira (hildako 4.261 emakumeen parean). Horietatik, 360 heriotza inguru 2023 honetan daude erregistratuta.

Adin tarteka, galera hilgarririk handienak 80-89 urte bitartekoen artean izan dira, 3.360 heriotzarekin, eta, ondoren, 90 urtetik gorakoen artean: 2.550 hildako. Halaber, pandemian erregistratutako bi hildakok bederatzi urte baino gutxiago zituzten, eta beste hainbestek 10 eta 19 urte bitartean.


Hondakinak bereizteko aukera ematen duten zaborrontziak jarriko dituzte herrigunean

Errefusa bakarrik jasotzen duten ontzien ordez, hondakinak bereizteko aukera ematen dutenak jarriko ditu Orioko Udalak, datozen asteetan, herrigunean. Alde zaharrekoak aurrerago aldatuko ditu.

Kalean sortutako hondakinak bereiztea eta horien birziklapena sustatzeko helburuarekin, Orioko Udala hondakinak bereizteko aukera ematen duten zakarrontziak jartzen hasi zen pasa den urtean. Lehen fasean, hondartza inguruko eta Abaromendiko zaborrontziak egokitu ziren, eta datozen asteetan, herrigunekoen txanda izango da. Aurrerago, alde zaharrekoak aldatzea aurreikusten du Udalak, hirugarren fase batean.

Gaur egun kalean dauden zaborrontziak ez dira aldatuko, baizik eta egokitu, koloretako tapa berriak jarrita eta launaka multzokatuta.


Auzitegiak ez du onartu egoitzetan Covid ziurtagiria ezartzea

Epaileek iritzi dute Giza Eskubideen kontseilaritzak ez duela esku-hartzerik gai horretan.

Nafarroako Justizia Auzitegi Nagusiko Administrazioarekiko Auzien Salak ukatu egin du egoitzetan sartzeko Covid ziurtagiria eskatzea, Foru Gobernuko Eskubide Sozialetako kontseilaritzak aginpiderik ez duelako. Hala ebatzi dute magistratuek.

Epaileek neurriaren proportzionaltasuna eta horrek oinarrizko eskubideetan izan dezakeen eragina ez dute aztertu, uste baitute erabaki hori Nafarroako Gobernuko Osasuneko kontseilariak baino ezin duela dekretatu.

65 orrialdeko autuari helegitea jarri diezaioke Gobernuak.


'Errekak bizi', erreportaje berezia

Deba ibaiaren eta haren adarren gaineko historia, gatzarekin izan duen lotura, nabigazioa, hirigintza eta uholde arriskua, industriaren eragina, aisialdia, fauna eta flora... Askotariko gaiak landu dituzte Debagoienean Errekak Bizi Auzolanean ekimenak eta Goienak elkarlanean osatu duten ikus-entzunezko honetan.


'Han ez banengo bezala' liburua landuko dute gaur irakurle klub feministan

Irakurle klub feminista gaur batuko da, 18:00etan, kultura etxean.

Irakurle klub feministak solasaldia egingo du gaur Han ez banengo bezala liburuaren inguruan. Kultura etxean elkartuko dira, 18:00etan.

Ainhoa Aldazabalek gidatuko du saioa.

'Han ez banengo bezala'

Slavenka Draculic idazlearen lana da Han ez banengo bezala. 1992an kokatzen da, Bosniako gerraren garai latzenean. Emakumeen aurkako bortizkeria erakusten du eleberriak.


San Kristobal eguna ospatuko dute domekan

12:00etan meza Bizente Goikoetxea abesbatzak lagunduta; ostean, bermut dantza Jun da Jo taldearekin; 15:00etan auzo bazkaria, bazkalostean, erromeria; 17:00etan bolo txapelketa.


Hegazkinei egindako argazkien erakusketa dago zabalik Oxford aretoan

Hegazkinen argazkiak ateratzea dute afizio. Spotters de Leso taldean bildu dira, zaletasuna konpartitzeko. Urtebetean egindako argazki adierazgarrienak bildu eta Zumaiara ekarri dituzte, Alondegian erakusteko. Carlos Lamsfus taldekideak azaldu dizkigu taldeari, zaletasunari eta erakusketari buruzko xehetasunak. Erakusketa dagoeneko zabalik dago Oxford aretoan. -Argazki erakusketa bat da Zumaiara ekarri duzuena. Zer nolako argazkiak dira? Hegazkinen argazkiak edota hegazkinetatik aterarakoak ekarri ditugu Zumaiako erakusketara. Talde bezala urtebete egin dugu eta urte honetan atera ditugun 36 argazkirik deigarrienak edo guri gehien gustatzen zaizkigunak erakutsi ditugu. -Esan daiteke hegazkinen mundua maite duzuen talde bat zaretela. Zenbat kide zarete eta nola elkartu zineten? Gure taldea 2013ko martxoan sortu zen, Josu Azkuek eta Iñigo Olaizolak Interneteko foroetatik elkar ezagutzeaz gain, topo egin zutenean Hondarribiko aireportuan. Talde bat sortu zuten Facebooken eta egun 113 taldekide gara. Abiazioaren inguruan argazki, bideo, bitxikeri eta beste hainbat gauza partekatzen ditugu. Abiazio eta argazki zaletasunak lotzen gaitu. Spotter hitza ingelesetik dator: to spot aditzatik, alegia urrutitik ikustea edo begiratzea esan nahi du eta spotter hegazkin, tren, auto edo itsasontziak begiztatzen eta gero argazki edo idazlanen bidez dokumentatzen dituzten pertsonak izendatzeko erabiltzen da. Baino sarriago, argazki aeronautikoen zaleak deitzeko. - Zer aurkitzen duzue hain erakargarria hegazkinen mundu horretan? Hegazkinetatik gehien gustatzen zaiguna da [...]


'Indarkeria matxista ikuspegi historikotik. Erresistentzia feministen genealogia'

Irati Agirrek eskainiko du hitzaldia.


Protestak AEBn, bost poliziak gazte afroamerikar bat hil eta gero

Tyre Nichols jipoitu zuten unearen bideoa argitara eman dute Memphiseko agintariek. Erasoa jasan eta hiru egunera hil zen 29 urteko gaztea ospitale batean. Bost agenteak hilketa delituagatik auzipetu eta kaleratu egin dituzte.

Protesta ugari izan dira ostiral honetan AEBko osoan, Memphiseko agintariek (Tennesse) Tyre Nichols 29 urteko afroamerikarra bost poliziak nola jipoitzen duten erakusten duen bideoa argitara eman ostean. Urtarrilaren 10ean jaso zuen jipoia eta hiru egun beranduago hil zen ospitalean, agenteek eragindako zaurien ondorioz.

Ustez trafikoko arau-hauste bategatik geratu zuten Nichols eta bideoan ikusten denez, borraz jo eta taser batekin elektrokutatu zuten agenteek.

Hilketa delituagatik prozesatu dituzte poliziak eta kaleratuak izan dira.

Memphis, Chicago, Boston, Whasington eta New York hirietan, besteak beste, izan dira protestak azken ordueta eta beste hamaika deialdi ere egin dituzte asteburu honetarako.

Chicagon, zero azpiko tenperaturei aurre eginez atera dira manifestariak kalera, "polizia hiltzaileek alde egin behar dute" oihukatuz. New Yorken, Union Square, Grand Central eta Times Square plazara joan dira manifestariak eta Poliziaren hainbat ibilgailu jo dituzte. Hainbat lagun atxilotu ditu Poliziak. Whasingtonen, berriz, Etxe Zuriaren aurrean bildu dira protestan.

Joe Biden AEBko presidenteak "erabat minduta" dagoela adierazi du bideoa ikusi ostean: "Erabat haserre eta minduta sentitu nintzen Nicholsen heriotza eragin zuen jipoiaren bideo ikaragarria ikustean", adierazi du agintariak. Nicholsen gurasoei deitu die doluminak emateko.

AEBko Polizia behin baino gehiagotan seinalatu izan dute giza eskubideen aldeko erakundeek, herritar beltzen aurka neurrigabeko indarkeria erabiltzeagatik. 2021ean, AEBetan, poliziak hildako pertsona guztien ia herena afroamerikarrak izan ziren, nahiz eta herrialdeko biztanleen % 13 baino ez izan, Mapping Police Violence erakundeak zabaldutako datuen arabera.


Udal aurrekontuaren hasierako onarpena aurrera atera da Plenoan

Lehenengo aldiz 11 milioi euroko langa gainditu du; zehazki, 11.073.605 eurokoa izango da.

Asteartean izan zen Astigarragako azaroko Plenoa, eta 2023ko aurrekontuaren hasierako onarpena izan zen eguneko gai potoloena. Horixe bera ziurtatu zuen, hain justu, Gobernu taldeak aldeko bost botorekin eta aurkako hiru botorekin. EH Bilduko zinegotziek bozkatu zuten alde eta EAJkoak aurka. Azalpenak eta xehetasunak aurkeztu ostean, onarpena eman zioten 2023ko aurrekontuari: «Udalak lehendabiziko aldiz 11 milioi euroko langa gainditu du aurrekontuei dagokienez», zehaztu zuen Andoni Gartzia zinegotziak. Hain justu, kopurua 11.073.605 eurokoa izango da. «Aurreko urtean baino 634.000 euro gehiago», nabarmendu zuen Gartziak.

Aurrekontua %7a igoko da. Hori gertatu da Gipuzkoako Aldundiak herrien artean banatzen duten fondotik Astigarragara diru gehiago bideratuko dulako eta zerga bilketa haundiagoa ere aurreikusten delako. Energiaren igoera gastuak ere baldintzatuko du aurrekontua. Hirukoiztea espero da eta 150.000 eurotik 450.000 eurora pasatzea aurreikusten da.

Aurrekontuan Donostia ibilbidea hiritartzera 530 mila euro bideratuko dira, 2022an 750.000 euro bideratu ondoren. Bi partidetan zatitu da hiribiderako inbertsioa. Gizarte zerbitzuetara bideratuko da hazkunde haundiena. Hemen %28ko igoera izango du.

EAJko Urkiri Salaberria zinegotziaren hitzetan «guk ere hantzeko aurrekontuak egingo genituzke, baina talka zuzenketetan gertatu da. Ez dira onartu». Ezezkoaren arrazoia izan zen hori. Andoni Gartziak ez zuen botoaren zentzua ulertu, «kontuan izanik esandakoa eta aurrekontuaren %2,05 izanik aurkeztutako zuzenketek suposatzen dutena».

Udal langileen soldatak %1,5 igoko dira

Plenoan ere onartu zen Udal langileen soldatak %1,5 igotzea. Aho batez onartu zen igoera. Aho batez onartutako beste puntuak izan ziren, 2023ko zerga fiskalen behin betiko onarpena; Beterri-buruntza mankomunitateko 2012-2021eko likidazioaren onarpena; Beterri-buruntza mankomunitateko programak gauzatzeko kudeaketa gomendioa; eta aholkularitza eta defentsa juridikoaren zerbitzuaren kontratazioa luzatzea. 2022ko udal-aurrekontuan kreditu aldaketa, kreditu gehigarria modalitatean alegazioak erantzutea, hasierako onarpena eta behin betiko onarpena aurrera atera ziren Gobernu taldearen aldeko bozkekin.

Plenoko,mozioak eta adierazpenak

Amaitzeko, Euskararen Nazioarteko Egunaren gaineko adierazpena aho batez onartu zuen Plenoak. Horrez gain, Bizitza taldearen mozioa ez zen onartu Gobernu taldearen abstentzioarekin eta EAJ-PNVren aurkako botoekin. Azken hilabeteetan egon den hilkortasunaren gehikuntzari buruzkoa zen, «seguruenik Covid-19 botika geniko esperimentalaren inokulazioarekin lotuta egon daitezkeena» zioen Bizitza taldearen mozioak. EAJren esanetan ez da Udalaren konpetentzia hori adieraztea.


Agustin Azkarate: 'Ulertzeko moduan zabaltzen ez den ezagutzak ezer gutxi balio du'

Agustin Azkarate historialari eta arkeologoarentzat da aurtengo Eusko Ikaskuntza-Labora Kutxa saria. Bere ibilbidearen errepasoa egin dugu protagonistarekin berarekin.

Agustin Azkarate EHUko katedradunak hiru hamarkada baino gehiago daramatza egindako lana eta zientzia aplikatuak gizarteratzen. Horixe nabarmendu nahi izan du Eusko Ikaskuntzak bera satituta eta "Faktoria"n aitzakia hau baliatu dugu bere ikerketan sakontzeko. Gasteizko Santa Maria katedralaren zaharberritzeaz asko hitz egiten den arren, garrantzia eta interes handiko beste dozenak proiektu ere koordinatu ditu Azkaratek.


Astelehenean Bidasoko Bide Berdean kuneta berriak eraikitzeko lanak hasiko dituzte

Bihar Bidasoko Bide Berdean, Igantzi eta Sunbilla arteko muga inguruan (Igantziko lurretan) kuneta berriak eraikitzeko lanak hasiko dituzte. Hori dela eta, Bide Berdea itxita egonen da Igantziko Bentetatik (Berrizaun), Sunbillako Larrakaitz tuneleraino.

Inbertsio eta moldaketa lan hauekin, Uraren Bailarak osatzen duten udalek, Bidasoko Bide Berdea egokitzen jarraitzen dute, eta kasu honetan, Agenda 21eko dirulaguntza jasoko dute obraren zati bat finantziatzeko.


Igo da Ttonttorro, hasi dira Igeldoko festak!

Gaur eguerdian igo dute, urteroko legez, Ttonttorro astoa Igeldoko plaza erdira, San Pedro jaiei hasiera emanez. Azken egunotan hainbat jarduera hasi badituzte ere, San Pedro egunez hasten dira jaiak Igeldon.

Haurrek txupinazoaren aurretik hasi dute jaia, apar festan jolasean eta dantzan. Ttonttorro igo aurretik ondo lehortu, arropak aldatu, eta plazan lekua hartu dute, astokiloaren igoera ez galtzeko.

Txupina bota aurretik, nekazaritza kooperatibakoek hartu dute hitza, haiek arduratu direlako suziria botatzeaz. Eskerrak eman dizkiete igeldotarrei eta jai seguruak aldarrikatu dituzte, eraso sexista, arrazista eta homofoborik gabeko jai seguruak eskatuz.

Kooperatibaren historia eta balioei errepaso eginda, auzolanaren garrantzia nabarmendu dute; kooperatibak nola, Igeldoko jaiek ere, auzolana dutela oinarri aldarrikatu dute, eta boluntario eta herritarrei bide horretan jarraitzera animatu diete.

Igandera bitarte luzatuko dira jaiak, eta hemen duzu egitaraua osorik.


Estudio Bat! SaKAnan

Azken urteotan bizi izan dugun iraultza digitalari esker, grabazio-estudio berri eskuragarriagoak eta hurbilagoak ugaritu dira, eta, horietan, bere instrumentuak saldu behar izan gabe, musikari batek oso emaitza onargarriekin grabatu ahal izango du bere diskoa. Teknologia denon eskura dago, eta nolabait maila berean jartzen ditu izar handiak eta euren entsegu lokaletan eramangarri soil batekin lan egiten duten talentu berriak. Demokratizazio digital honek soinu perfekzioaren monotonia aspergarri bat ekarri du, musikarien sormen artistikoari gailentzen zaiona.

Arbizuko Estudio Bat!-en Peio Skalarik errealitate berri hau ulertu du eta lehen mailako instalazioak eskaintzeaz gain, teknologiari gizatasuna ematen dio, hain zuzen ere gaur egun disko baten eta beti maketa gisa ezagutu dugunaren arteko aldea markatzen duena.

Peiok handian pentsatzen du, musikari eta musikazale gisa duen trebakuntzak eta aurrekariak horretarako aukera ematen diotelako eta bere etxeko sotoan ekoizpen handiak planifikatu eta gauzatzen ditu amerikar estilo nabarmenenean.

Apirilaz geroztik, abenduan argitaratuko duen disko bat lantzen ari da. Gauzak su motelean eginez bertigo abiaduren garaian.

Ekoizle moduan, zuhaitzek basoa ikusten uzten ez dutenean taldea gidatzen duena Peio da. Kantuei neurria hartzeko distantzia mantendu behar du, bertuteak nabarmendu eta akatsak ezkutatzeko jantzia josten amaitzeko.

Egiturak, abiadurak eta tonalitateak berrikusten dira, eta hori guztia bere lekuan dagoenean, neurrira egindako jantzi horri azken puntada emango dioten "konponketak" instrumentaletan lan egiten du. Beti ez dago proposamen bakar bat; beraz, dena entsegu batean grabatu behar da eta entzutera eseri, ideiak baztertzeko eta behin betiko diskoari forma ematen amaitzeko.

Grabatzeko ordua da. Entzun ondoren ideia orokorra argiago dago soinu desiratua orain sonoritate hori eskaintzen duen lekua bilatu behar da. Kasu honetan Itxura Records aukeratu dute, Fran Perez altsasuarrak kudeatuta. Estudioaren ezaugarri akustikoek, trinke zahar batean eraikia egon arren, tresna akustiko asko (bateria eta haizeak, adibidez) dituen proiektu baterako egokia izatea eragiten dute. Gainera, logelak, sukaldea eta egongela ditu, taldeak bere lanean arreta osoa jartzeko.

Diskoaren oinarria izango dena amaituta, Arbizura itzuli behar da, xehetasunak banaka eta ahots eta abesbatzak lasaiago lantzeko. Dena grabatuta, Peio bakarrik geratzen da bere estudioko intimitatean, eta nahasteko ordua da. Bat! Estudio Bat!ek egokitze akustikoa du, hilabete inguruko nahasketa-lan horretarako aproposa egiten duena.

Nahasketa amaitu ondoren, eta horrelako proiektu batean hainbeste ordu eman ondoren, litekeena da ekoizlearen ikuspegi orokorra pixka bat kutsatuta egotea, parte hartzen duelako; beraz, hirugarren iritzi bat eta esku aditu bat beharko ditu ekoizleak, prozesuaren azken urratsean gida dezan. Masterra.

Kasu honetan Kaki Arkarazo izango da Garate Studioetatik bere esperientzia handia ekarriko diona master hau urriaren amaieran ikusiko duen diskoari. Horrela, abenduan lan neketsu hau kalean izango dugu, Olentzerok Galtzagorriak-en disko berria, Itxura Recordsen grabatutako, Estudio Bat!-ean nahasia eta Garate Studiosen masterizatua, ekar diezagun.


Justiziak ukatu egin du ziurtagiriaren erabilera luzatzea

Atzo fiskaltzak Covid Ziurtagiri Digitala otsailaren 13ra arte luzatzea baina eremu gehiagotara ez zabaltzea iradoki arren, EAEko Justizia Auzitegi Nagusiaren ebazpenak ukatu egin du Eusko Jaurlaritzaren eskaera. Ondorioz, uneotan soilik gaueko aisialdian eta 50 pertsonatik gorako jatetxeetan dago ziurtagiriaren araua indarrean.

Euskal Autonomi Erkidegoko Justizia Auzitegi Nagusiak gaur eguerdian eman du Eusko Jaurlaritzak Covid Ziurtagiri Digitala otsailaren 13ra arte luzatzeko eta zabaltzeko egindako eskaeraren inguruko ebazpena. Fiskaltzak atzo egindako eskaerari jaramon egin gabe, ukatu egin du eskaera.

Urtarrilaren 31ra arte zegoen ezarrita aztergai zen neurria; abenduaren 14an auzitegi berak onartutakoa, alegia. Kontzertu-areto eta erabilera anitzeko aretoetan, ostalaritza eta jatetxe guztietan, kiroldegi, gimnasio zein barruko beste espazioetan edota ospitaleetan ziurtagiria eskatzea behartzen zuen araudiak. Iñigo Urkulluren gobernuak araua luzatzea zuen helburu, bai eta erabilera zabaltzea ere.

Bada, neurri hori gelditu da indargabetuta, baina ez abenduaren 5ean indarrean jarritakoa. Hau da, gaueko aisialdian eta 50 pertsonatik gorako jatetxeetan indarrean jarraitzen du araudiak, eta epe-muga zehatzik gabe, gainera. Euskal Herriko Agintaritza aldizkariaren arabera, EAEko intzidentzia-tasa 150etik beherakoa izan arte dago ezarrita araua.

Jaurlaritza "ez dator bat"

Astearteroko Gobernu Bilera osteko prentsaurrekoan ziren Bingen Zupiria Jaurlaritzako bozeramailea eta Gotzone Sagardui osasun sailburua justiziak ebazpena argitaratu duenean. Kazetariek galdetu arren, ez dute erabakiaren inguruko baloraziorik egin nahi izan, gobernuak balorazio bateratua egingo zuela iritzita.

Bada, arratsaldean ohar bidez adierazi dutenez, Jaurlaritzak erabakia "errespetatu" arren, "ez dator bat" ebazpenarekin. Beren hitzetan, "ez dute ulertzen" zein den abenduaren 14ko neurriak luzatzea baztertzearen eta abenduaren 5ean indarrean sartu zen araudiari eustearen arteko "logika". Jaurlaritzako Zerbitzu Juridikoak ebazpena aztertzen ari omen dira, "egin beharreko urratsak baloratzeko".


«Afrikako emakume guztiek jasaten dituzte askotariko erasoak»

Budoo-Scholtzen arabera, gauza batek batzen ditu Afrikako emakume guztiak: beren eskubideak urratzen dituzte. Hala ere, «emakume bakoitzaren egoera ikuspuntu intersekzionaletik aztertu behar da».